http://www.thaigov.go.th

วันนี้ (10 พฤษภาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พลตรี วีรชน สุคนธปฏิภาค รองโฆษกประจำสำนักนายกรัฐมนตรี พันเอก อธิสิทธิ์ ไชยนุวัติ และ พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติโอนงบประมาณรายจ่าย พ.ศ. ....

2. เรื่อง ร่างพระราชบัญญัติแก้ไขเพิ่มเติมพระราชกำหนดบรรษัทตลาดรองสินเชื่อที่อยู่ อาศัย พ.ศ. 2560 พ.ศ. ....

3. เรื่อง ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... (มาตรการ ปรับปรุงการยกเว้นเงินได้จากการโอนกรรมสิทธิ์หรือสิทธิครอบครองในอสังหาริ ทรัพย์โดยไม่มีค่าตอบแทน)

4. เรื่อง การยกเว้นภาษีเงินได้ให้แก่ลูกหนี้สำหรับเงินได้ที่ได้รับจากการปลดหนี้ของสถาบัน การเงิน (ร่างพระราชกฤษฎีกาออกตามความในประมวลรัษฎากร ว่าด้วยการ ยกเว้นรัษฎากร (ฉบับที่ ..) พ.ศ. .... และร่างกฎกระทรวง ฉบับที่ .. (พ.ศ. ....) ออก ตามความในประมวลรัษฎากรว่าด้วยการจำหน่ายหนี้สูญจากบัญชีลูกหนี้)

5. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. .... (การยกเว้นภาษีเงินได้บุคคลธรรมดาและอากร แสตมป์ให้แก่ผู้มีเงินได้จากการขายอสังหาริมทรัพย์ให้แก่รัฐบาลต่างประเทศหรือ องค์การระหว่างประเทศบางกรณี)

6. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. .... (มาตรการภาษีเพื่อสนับสนุนการบริจาคให้แก่กองทุน พัฒนาเทคโนโลยีเพื่อการศึกษา)

7. เรื่อง การดำเนินการตามพระราชบัญญัติการบริหารทุนหมุนเวียน พ.ศ. 2558 (ร่างพระ ราชกฤษฎีกา ว่าด้วยหลักเกณฑ์ในการกำหนดจำนวนเงินสะสมสูงสุดและการนำ ทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน พ.ศ. .... และ ร่างประกาศคณะกรรมการนโยบายการบริหารทุนหมุนเวียน เรื่อง การประกาศ รายชื่อหน่วยงานอื่นของรัฐ และร่างประกาศกระทรวงการคลัง เรื่อง หลักเกณฑ์ วิธีการ และเงื่อนไขการขอจัดตั้งทุนหมุนเวียน)

8. เรื่อง ร่างกฎกระทรวงว่าด้วยการกำหนดชนิดของสุราและวิธีการบริหารงานสุรา

พ.ศ. ....

9. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขค่าบริการตรวจสอบและ รับรองมาตรฐานสินค้าเกษตรสำหรับมาตรฐานบังคับ พ.ศ. ....

10. เรื่อง ร่างประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่

และมาตรการคุ้มครองสิ่งแวดล้อม ในบริเวณพื้นที่จังหวัดภูเก็ต พ.ศ. ....

11. เรื่อง ร่างกฎกระทรวงแบ่งส่วนราชการกรมประมง กระทรวงเกษตรและสหกรณ์

พ.ศ. ....

|  |
| --- |
| **เศรษฐกิจ – สังคม** |

12. เรื่อง ขอขยายระยะเวลาดำเนินมาตรการลดภาระค่าครองชีพของประชาชนด้านการ เดินทางออกไปอีก 6 เดือน ตั้งแต่วันที่ 1 พฤษภาคม – 31 ตุลาคม 2559

13. เรื่อง การให้ความช่วยเหลือและแก้ไขปัญหาความเดือดร้อนของชาวไร่อ้อยในฤดูการ ผลิตปี 2558/2559

14. เรื่อง การกำกับดูแลราคาสินค้าและลดภาระค่าครองชีพประชาชน

15. เรื่อง การพัฒนาบุคลากรภาครัฐโดยการจัดหลักสูตรฝึกอบรมของหน่วยงานต่าง ๆ

|  |
| --- |
| **ต่างประเทศ** |

16. เรื่อง ขออนุมัติจัดทำบันทึกความเข้าใจว่าด้วยการปรึกษาหารือระหว่างกระทรวงการ ต่างประเทศแห่งราชอาณาจักรไทยกับกระทรวงการต่างประเทศและความร่วมมือ ระหว่างประเทศแห่งสหรัฐอาหรับเอมิเรตส์

17. เรื่อง ขออนมุติร่างเอกสารผลลัพธ์การประชุมคณะกรรมาธิการร่วมว่าด้วยความร่วมมือ ทางเศรษฐกิจ การค้า และวิชาการ ไทย – สหรัฐอาหรับเอมิเรตส์ ครั้งที่ 1

18. เรื่อง การนำเสนอรายงานประเทศของไทยตามกลไก Universal Periodic Review รอบที่ 2

19. เรื่อง การเสนอตัวขอเป็นเจ้าภาพ โครงการจัด Air Race 1 ในงานมหกรรมทางเรือ นานาชาติ

20. เรื่อง ขอความเห็นชอบร่างแถลงการณ์รัฐมนตรีการค้าเอเปค ครั้งที่ 22

21. เรื่อง ร่างบันทึกความเข้าใจระหว่างกระทรวงทรัพยากรธรรมชาติและสิ่งแวดล้อมแห่ง สหพันธรัฐรัสเซียและกระทรวงทรัพยากรธรรมชาติและสิ่งแวดล้อมแห่ง ราชอาณาจักรไทย ว่าด้วยความร่วมมือในการพิทักษ์สิ่งแวดล้อม

22. เรื่อง การเข้าร่วมเป็นสถาบันในเครือข่ายแผนงานสหประชาชาติว่าด้วยการป้องกัน อาชญากรรมและความยุติธรรมทางอาญาของสถาบันเพื่อการยุติธรรมแห่ง ประเทศไทย

23. เรื่อง ขอความเห็นชอบต่อร่างเอกสารอาเซียนที่จะรับรองในการประชุมรัฐมนตรีแรงงาน อาเซียน ครั้งที่ 24

|  |
| --- |
| **แต่งตั้ง** |

24. เรื่อง การแต่งตั้งคณะผู้แทนไทยในการประชุมใหญ่สหภาพสากลไปรษณีย์ สมัยที่ 26

25. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

27. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

28. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ

(สำนักนายกรัฐมนตรี)

29. เรื่อง ขออนุมัติการเปิดสถานกงสุลกิตติมศักดิ์และการแต่งตั้งกงสุลกิตติมศักดิ์ สาธารณรัฐคาซัคสถานประจำกรุงเทพมหานคร (กระทรวงการต่างประเทศ)

30. เรื่อง ขออนุมัติแต่งตั้งรองเลขาธิการ ก.พ.ร. (นักบริหารสูง) (สำนักนายกรัฐมนตรี)

31. เรื่อง การแต่งตั้งผู้รักษาราชการแทนรัฐมนตรีว่าการกระทรวงสาธารณสุข

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติโอนงบประมาณรายจ่าย พ.ศ. ....**

คณะรัฐมนตรีมีมติเห็นชอบร่างพระราชบัญญัติโอนงบประมาณรายจ่าย พ.ศ. .... ที่สำนักงานคณะกรรมการกฤษฎีกาตรวจพิจารณาแล้ว ตามที่สำนักงบประมาณเสนอ และให้เสนอร่างพระราชบัญญัติฯ พร้อมเอกสารประกอบไปเพื่อสภานิติบัญญัติแห่งชาติพิจารณาเป็นเรื่องด่วนต่อไป

**สาระสำคัญของร่างพระราชบัญญัติ**

กำหนดให้มีการโอนงบประมาณรายจ่ายประจำปีงบประมาณ พ.ศ. 2559 ของส่วนราชการ รัฐวิสาหกิจและหน่วยงานอื่น รายการที่ไม่สามารถดำเนินการก่อหนี้ผูกพันได้ทันภายในระยะเวลาที่กำหนด ไปตั้งจ่ายเป็นรายการใหม่ จำนวน 3 รายการ ได้แก่ งบกลาง รายการเงินสำรองจ่ายเพื่อกรณีฉุกเฉินหรือจำเป็น สำนักงานเลขาธิการวุฒิสภา และเงินทุนหมุนเวียนเพื่อผลิตและขยายพันธุ์พืช วงเงินรวม 22,106,555,000 บาท

**2. เรื่อง ร่างพระราชบัญญัติแก้ไขเพิ่มเติมพระราชกำหนดบรรษัทตลาดรองสินเชื่อที่อยู่อาศัย พ.ศ. 2560 พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติแก้ไขเพิ่มเติมพระราชกำหนดบรรษัทตลาด รองสินเชื่อที่อยู่อาศัย พ.ศ. 2540 พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอ สภานิติบัญญัติแห่งชาติต่อไป

**สาระสำคัญของเรื่อง**

กค. เสนอว่า

1. เนื่องจากพระราชกำหนดบรรษัทตลาดรองสินเชื่อที่อยู่อาศัย พ.ศ. 2540 มีบทบัญญัติ

บางประการเป็นอุปสรรคต่อการสนับสนุนและส่งเสริมการดำเนินงานของบรรษัทตลาดรองสินเชื่อที่อยู่อาศัยในปัจจุบัน อีกทั้งธุรกรรมทางการเงินมีความหลากหลายยิ่งขึ้น บรรษัทตลาดรองเงินสินเชื่อที่อยู่อาศัยจึงจำเป็นที่จะต้องขยายขอบเขตการดำเนินธุรกรรม เพื่อสนับสนุนการระดมทุนในการให้สินเชื่อที่อยู่อาศัย รวมถึงการปรับปรุงโครงสร้างและอำนาจหน้าที่ของคณะกรรมการบรรษัทตลาดรองสินเชื่อที่อยู่อาศัย การกำหนดให้เป็นสถาบันการเงินภาครัฐตามกฎหมายว่าด้วยการบริหารหนี้สาธารณะ ดังนี้

1.1 **ปรับปรุงนิยาม**คำว่า“ตลาดรองสินเชื่อที่อยู่อาศัย” เนื่องจากธุรกรรมตลาดรองสินเชื่อที่อยู่อาศัยมิได้จำกัดอยู่เพียงการรับโอนสินทรัพย์และการแปลงสินทรัพย์เป็นหลักทรัพย์ แต่ยังสมควรให้หมายความรวมถึงการระดมทุนแบบใด ๆ ที่มีการนำสินทรัพย์มาใช้ให้เกิดประโยชน์สำหรับการระดมทุนนั้น ๆ ด้วย โดยครอบคลุมถึงอสังหาริมทรัพย์อื่นนอกจากที่อยู่อาศัยด้วย เช่น การออกตราสารหนี้ที่ค้ำประกันด้วยสินเชื่อที่อยู่อาศัยที่มีคุณภาพ (Covered Bond) ซึ่งใช้สินทรัพย์ที่รับโอนเป็นประกันการชำระหนี้ หากมีการผิดนัดชำระหนี้ตามตราสารหนี้ที่ออก เป็นต้น

1.2 **ขยายขอบเขตการประกอบธุรกิจของบรรษัทตลาดรองสินเชื่อที่อยู่อาศัย** เพื่อให้สามารถ

1.2.1 รับโอนสินทรัพย์จากผู้ประกอบธุรกิจให้กู้ยืมเงิน โดยวิธีรับจำนองอสังหาริมทรัพย์ ซึ่งเดิมผู้ประกอบธุรกิจกู้ยืมเงินโดยวิธีรับจำนองอสังหาริมทรัพย์ (Mortgage Company) ถือเป็นสถาบันการเงินตามพระราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ พ.ศ. 2522 และพระราชบัญญัติการธนาคารพาณิชย์ พ.ศ. 2505 แต่ต่อมาเมื่อพระราชบัญญัติธุรกิจสถาบันการเงิน พ.ศ. 2551 มีผลบังคับใช้ จึงได้ยกเลิกพระราชบัญญัติทั้งสองฉบับ และทำให้ Mortgage Company ไม่ใช่สถาบันการเงินอีกต่อไป

1.2.2 ก่อตั้งทรัสต์หรือเป็นทรัสตีตามกฎหมายว่าด้วยทรัสต์ เนื่องจากมีการนำธุรกรรมทรัสต์ตามพระราชบัญญัติทรัสต์เพื่อธุรกรรมในตลาดทุน พ.ศ. 2550 มาใช้ในธุรกรรมตลาดทุน เช่น การออกหลักทรัพย์ การแปลงสินทรัพย์เป็นหลักทรัพย์ เป็นต้น ซึ่งอำนาจในการกระทำการในปัจจุบันยังไม่รวมถึงการทำธุรกรรมทรัสต์อย่างชัดเจนและการแก้ไขนี้ยังรองรับการแก้ไขเพิ่มเติมกฎหมายว่าด้วยนิติบุคลเฉพาะกิจเพื่อการแปลงสินทรัพย์เป็นหลักทรัพย์ ซึ่งจะสามารถทำการแปลงสินทรัพย์เป็นหลักทรัพย์โดยกลไกของทรัสต์ได้

1.2.3 ประกอบกิจการที่ปรึกษาทางการเงินหรือกิจการรับบริหารจัดการธุรกรรมทางการเงินที่อยู่ภายใต้วัตถุประสงค์ของบรรษัทตลาดรองสินเชื่อที่อยู่อาศัยให้แก่หน่วยงานอื่นได้ เพื่อให้บรรษัทตลาดรองสินเชื่อที่อยู่อาศัยสามารถใช้ความเชี่ยวชาญเฉพาะด้านให้เป็นประโยชน์ได้มากยิ่งขึ้นและเป็นการส่งเสริมการพัฒนาตลาดรองภายในประเทศ

1.2.4 จัดตั้งหรือถือหุ้นในบริษัทจำกัดหรือบริษัทมหาชนจำกัดหรือเข้าร่วมกิจการกับบุคคลอื่นเพื่อประโยชน์ในการแปลงสินทรัพย์เป็นหลักทรัพย์ของบรรษัทตลาดรองสินเชื่อที่อยู่อาศัย

1.3 แก้ไขเพิ่มเติมโครงสร้างของคณะกรรมการบรรษัทตลาดรองสินเชื่อที่อยู่อาศัย เพื่อให้เป็นไปตามมติคณะรัฐมนตรีเมื่อวันที่ 14 กรกฎาคม 2558 ที่กำหนดให้กรรมการโดยตำแหน่งต้องไม่เป็นผู้กำกับดูแลรายสาขา ซึ่งธนาคารแห่งประเทศไทย (ธปท.) เป็นหน่วยงานที่กำกับดูแลสถาบันการเงินเฉพาะกิจ จึงต้องแก้ไของค์ประกอบของคณะกรรมการบรรษัทตลาดรองสินเชื่อที่อยู่อาศัยตามมติคณะรัฐมนตรี โดยตัดกรรมการที่มาจากผู้แทน ธปท. ซึ่งผู้ว่าการธนาคารแห่งประเทศไทยมอบหมายออก

1.4 ขยายขอบเขตอำนาจหน้าที่ของคณะกรรมการบรรษัทตลาดรองสินเชื่อที่อยู่อาศัย เพื่อให้สามารถกำหนดหลักเกณฑ์เกี่ยวกับคุณสมบัติของบุคคลอื่นและมาตรฐานสัญญาที่เกี่ยวข้องกับสินทรัพย์ที่บรรษัทตลาดรองสินเชื่อที่อยู่อาศัยจะรับโอนได้

1.5 ปรับปรุงเกี่ยวกับการค้ำประกันเงินกู้ของบรรษัทตลาดรองสินเชื่อที่อยู่อาศัยโดย กค. ในกรณีที่บรรษัทตลาดรองเงินสินเชื่อที่อยู่อาศัยขอให้รัฐบาลค้ำประกันเงินกู้ที่กู้ยืมจากแหล่งให้กู้ยืมภายในประเทศหรือต่างประเทศ ให้รัฐบาลมีอำนาจค้ำประกันเงินกู้ภายใต้กฎหมายว่าด้วยการบริหารหนี้สาธารณะ เพื่อให้สอดคล้องกับพระราชบัญญัติการบริหารหนี้สาธารณะ พ.ศ. 2548 และเพิ่มบทบัญญัติให้บรรษัทตลาดรองสินเชื่อที่อยู่อาศัยเป็นสถาบันการเงินภาครัฐตามกฎหมายว่าด้วยการบริหารหนี้สาธารณะ

2. บรรษัทตลาดรองสินเชื่อที่อยู่อาศัยสามารถขยายการประกอบธุรกิจเพื่อสนับสนุนการดำเนินการตามพันธกิจของบรรษัทตลาดรองสินเชื่อที่อยู่อาศัยให้มีประสิทธิภาพมากขึ้นอีกทั้งยังก่อให้เกิดทางเลือกในการระดมเงินของธนาคาร ซึ่งในสถานการณ์ที่อัตราการเติบโตของเงินฝากและเงินให้สินเชื่อมีความแตกต่างกัน ทำให้สถาบันการเงินต้องพึ่งพาการระดมทุนด้วยวิธีอื่นนอกจากเงินฝากมากขึ้น และยังช่วยให้มีต้นทุนในการระดมเงินต่ำลง

**3. เรื่อง ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... (มาตรการปรับปรุงการยกเว้นเงินได้จากการโอนกรรมสิทธิ์หรือสิทธิครอบครองในอสังหาริทรัพย์โดยไม่มีค่าตอบแทน)**

คณะรัฐมนตรีมีมติเห็นชอบและอนุมัติตามที่กระทรวงการคลัง (กค.) เสนอ ดังนี้

1. เห็นชอบหลักการปรับปรุงการยกเว้นภาษีเงินได้จากการโอนกรรมสิทธิ์หรือสิทธิครอบครองในอสังหาริมทรัพย์โดยไม่มีค่าตอบแทน

2. อนุมัติหลักการร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

กค. เสนอว่า

1. พระราชบัญญัติแก้ไขเพิ่มเติมประมวลรัษฎากร (ฉบับที่ 40) พ.ศ. 2558 ได้ตราขึ้น

เนื่องจากเมื่อได้มีการตราพระราชบัญญัติภาษีการรับมรดก พ.ศ. 2558 เพื่อจัดเก็บภาษีจากการรับมรดก แต่ประมวลรัษฎากรยังคงยกเว้นภาษีเงินได้บุคคลธรรมดาจากการอุปการะหรือจากการให้โดยเสน่หาจากบุพการี ผู้สืบสันดาน หรือคู่สมรส ทำให้ไม่สอดคล้องกับการจัดเก็บภาษีจากการรับมรดก จึงได้มีการแก้ไขเพิ่มเติมมาตรา 42 แห่งประมวลรัษฎากร เพื่อให้สอดรับกับการจัดเก็บภาษีการรับมรดกดังกล่าว

1. พระราชบัญญัติแก้ไขเพิ่มเติมประมวลรัษฏากร (ฉบับที่ 40) พ.ศ. 2558 ได้เพิ่มเติมบทบัญญัติ

สำหรับการยกเว้นภาษีจากการอุปการะหรือจากการให้โดยเสน่หาจากบุพการี ผู้สืบสันดาน หรือคู่สมรส และการให้อสังหาริมทรัพย์ที่ให้แก่บุตรชอบด้วยกฎหมาย ซึ่งไม่รวมถึงบุตรบุญธรรม เพื่อป้องกันการหลีกเลี่ยงภาษีการรับมรดกมีดังนี้

* 1. มาตรา 42 (26) เงินได้จากการโอนกรรมสิทธิ์หรือสิทธิครอบครองในอสังหาริมทรัพย์ โดย

ไม่มีค่าตอบแทนให้แก่บุตรชอบด้วยกฎหมาย เฉพาะเงินได้ในส่วนที่ไม่เกิน 20 ล้านบาทตลอดปีภาษีนั้น

* 1. มาตรา 42 (27) เงินได้ที่ได้รับจากการอุปการะหรือจากการให้โดยเสน่หาจาก

บุพการี ผู้สืบสันดานหรือคู่สมรส เฉพาะเงินได้ในส่วนที่ไม่เกิน 20 ล้านบาทตลอดปีภาษีนั้น

1. ในการให้อสังหาริมทรัพย์ตามประมวลรัษฎากร มาตรา 41 ทวิ กำหนดให้การโอน

กรรมสิทธิ์หรือสิทธิครอบครองในอสังหาริมทรัพย์โดยไม่มีค่าตอบแทน ให้ถือว่าผู้โอนเป็นผู้มีเงินได้ ซึ่งต่างจากกรณีเงินได้ที่ได้รับจากการอุปการะหรือจากการให้โดยเสน่หา ที่ถือว่าผู้รับเงินจากอุปการะหรือให้โดยเสน่หานั้นเป็นผู้มีเงินได้ ซึ่งในกรณีนี้โดยผลของกฎหมายทำให้เมื่อมีการรับเงินเพื่อการอุปการะหรือโดยเสน่หาจากบุพการี ผู้สืบสันดานหรือคู่สมรส ผู้ได้รับเงินจะได้รับการยกเว้นเงินได้ 20 ล้านบาทจากผู้ให้แต่ละคน **แต่หากเป็นกรณีการโอนอสังหาริมทรัพย์ที่ไม่ว่าจะมีการโอนให้กับผู้รับซึ่งเป็นบุตรชอบด้วยกฎหมายกี่คนก็ตาม ผู้โอนหรือบุพการีจะได้รับการยกเว้นเงินได้เพียง 20 ล้านบาทเท่านั้น**

1. ดังนั้น เพื่อให้การแก้ไขปรับปรุงการจัดเก็บภาษีเงินได้บุคคลธรรมดา สำหรับเงินได้จาก

การโอนกรรมสิทธิ์หรือสิทธิครอบครองในอสังหาริมทรัพย์โดยไม่มีค่าตอบแทนให้แก่บุตรชอบด้วยกฎหมายซึ่งไม่รวมถึงบุตรบุญธรรมมีความสอดคล้องกับการจัดเก็บภาษีเงินได้บุคคลธรรมดาสำหรับเงินได้ที่ได้รับจากการอุปการะหรือจากการให้โดยเสน่หาจากบุพการี ผู้สืบสันดานหรือคู่สมรส ซึ่งได้มีผลบังคับใช้ตั้งแต่วันที่ 1 กุมภาพันธ์ 2559 จึงต้องแก้ไขเพิ่มเติมพระราชบัญญัติแก้ไขเพิ่มเติมประมวลรัษฎากร (ฉบับที่ 40) พ.ศ. 2558 เพื่อให้สอดคล้องกับพระราชบัญญัติภาษีการรับมรดก พ.ศ. 2558 **และทำให้เกิดความเป็นธรรมระหว่างผู้เสียภาษีที่มีบุตรคนเดียวหรือบุตรหลายคน** นอกจากนี้ อาจมีผลกระทบต่อรายได้ของภาครัฐบาลเล็กน้อย แต่จะก่อให้เกิดความเป็นธรรมและความสมัครใจในการเสียภาษี ทำให้เกิดความเจริญเติบโตทางเศรษฐกิจ ซึ่งจะส่งผลต่อการสร้างรายได้ในระยะยาวต่อไป

**สาระสำคัญของเรื่อง**เป็นการปรับปรุงการยกเว้นภาษีเงินได้จากการโอนกรรมสิทธิ์หรือสิทธิครอบครองในอสังหาริมทรัพย์โดยไม่มีค่าตอบแทนให้แก่บุตรชอบด้วยกฎหมายซึ่งไม่รวมถึงบุตรบุญธรรมในส่วนที่ ไม่เกิน 20 ล้านบาทต่อบุตรหนึ่งคนตลอดปีภาษี โดยให้คิดเฉพาะเงินได้ที่ได้รับมาตั้งแต่วันที่ 1 กุมภาพันธ์ พ.ศ. 2559 เป็นต้นไป

**4. เรื่อง การยกเว้นภาษีเงินได้ให้แก่ลูกหนี้สำหรับเงินได้ที่ได้รับจากการปลดหนี้ของสถาบันการเงิน (ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... และร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากรว่าด้วยการจำหน่ายหนี้สูญจากบัญชีลูกหนี้)**

คณะรัฐมนตรีมีมติเห็นชอบและอนุมัติตามที่กระทรวงการคลัง (กค.) เสนอ ดังนี้

1. เห็นชอบการยกเว้นภาษีเงินได้ให้แก่ลูกหนี้สำหรับเงินได้ที่ได้รับจากการปลดหนี้ของสถาบันการเงิน

2. อนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... และร่างกฎกระทรวง ฉบับที่ .. ( พ.ศ. ....) ออกตามความในประมวลรัษฎากร ว่าด้วยการจำหน่ายหนี้สูญจากบัญชีลูกหนี้ รวม 2 ฉบับ และส่งให้สำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของเรื่อง**

1. **ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. ....** มีสาระสำคัญเป็นการยกเว้นภาษีเงินได้ให้แก่ลูกหนี้ของสถาบันการเงิน (รวมถึงผู้ค้ำประกันของลูกหนี้) สำหรับเงินได้ที่ได้รับจากการปลดหนี้ของสถาบันการเงินตามกฎหมายว่าด้วยธุรกิจสถาบันการเงิน สถาบันการเงินของรัฐที่มีกฎหมายเฉพาะจัดตั้งขึ้น บริษัทบริหารสินทรัพย์ตามกฎหมายว่าด้วยบริษัทบริหารสินทรัพย์ และ นิติบุคคลอื่นที่อธิบดีประกาศกำหนดโดยอนุมัติรัฐมนตรี สำหรับการปลดหนี้ที่ได้กระทำตั้งแต่วันที่ 1 มกราคม พ.ศ. 2558

2. **ร่างกฎกระทรวง ฉบับที่ .. ( พ.ศ. ....) ออกตามความในประมวลรัษฎากร ว่าด้วยการจำหน่ายหนี้สูญจากบัญชีลูกหนี้**มีสาระสำคัญเป็นการกำหนดให้การจำหน่ายหนี้สูญจากบัญชีลูกหนี้ของเจ้าหนี้ซึ่งเป็นสถาบันการเงินในส่วนของหนี้ที่เจ้าหนี้ดังกล่าวได้ปลดหนี้ให้แก่ลูกหนี้ที่ได้กระทำตั้งแต่วันที่ 1 มกราคม 2558 เป็นต้นไป ไม่ต้องดำเนินการตามหลักเกณฑ์การจำหน่ายหนี้สูญจากบัญชีลูกหนี้ตามกฎกระทรวง ฉบับที่ 186 (พ.ศ. 2534) ออกตามความในประมวลรัษฎากร ว่าด้วยการจำหน่ายหนี้สูญจากบัญชีลูกหนี้

**5. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร  
(ฉบับที่ ..) พ.ศ. .... (การยกเว้นภาษีเงินได้บุคคลธรรมดาและอากรแสตมป์ให้แก่ผู้มีเงินได้จากการขายอสังหาริมทรัพย์ให้แก่รัฐบาลต่างประเทศหรือองค์การระหว่างประเทศบางกรณี)**

คณะรัฐมนตรีมีมติเห็นชอบร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ...) พ.ศ. .... (การยกเว้นภาษีเงินได้บุคคลธรรมดาและอากรแสตมป์ให้แก่ผู้มีเงินได้จากการขายอสังหาริมทรัพย์ให้แก่รัฐบาลต่างประเทศหรือองค์การระหว่างประเทศบางกรณี) ที่สำนักงานคณะกรรมการกฤษฎีกาตรวจพิจารณาแล้วตามที่กระทรวงการคลัง (กค.) เสนอ และให้ดำเนินการต่อไปได้

**สาระสำคัญของร่างพระราชกฤษฎีกา**

ยกเว้นภาษีเงินได้บุคคลธรรมดาและอากรแสตมป์ สำหรับการโอนกรรมสิทธิ์ที่ดินที่เป็นที่ตั้งของรัฐบาลต่างประเทศและองค์การระหว่างประเทศที่ได้กระทำโดยมีการส่งมอบและชำระราคาไปแล้ว แต่ยังมิได้มีการจดทะเบียนสิทธิและนิติกรรมเพราะทางราชการสั่งระงับไว้

**6. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร   
(ฉบับที่ ..) พ.ศ. .... (มาตรการภาษีเพื่อสนับสนุนการบริจาคให้แก่กองทุนพัฒนาเทคโนโลยีเพื่อการศึกษา)**

คณะรัฐมนตรีมีมติเห็นชอบและอนุมัติตามที่กระทรวงการคลัง (กค.) เสนอ ดังนี้

1. เห็นชอบมาตรการภาษีเพื่อสนับสนุนการบริจาคให้แก่กองทุนพัฒนาเทคโนโลยีเพื่อการศึกษา

2. อนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

กค. เสนอว่า

1. กระทรวงศึกษาธิการได้จัดตั้งกองทุนพัฒนาเทคโนโลยีเพื่อการศึกษาตามมติคณะรัฐมนตรี (20 กรกฎาคม 2553) และระเบียบกระทรวงศึกษาธิการว่าด้วยกองทุนพัฒนาเทคโนโลยีเพื่อการศึกษา พ.ศ. 2553 ลงวันที่ 23 สิงหาคม 2553 (ปรับปรุงเป็นระเบียบฯ พ.ศ. 2554 ลงวันที่ 17 ตุลาคม 2544) โดยมีวัตถุประสงค์เพื่อเป็นทุนหมุนเวียนและจัดสรรสำหรับการส่งเสริมการผลิต การวิจัย การพัฒนา และการใช้เทคโนโลยีเพื่อการศึกษาซึ่งกองทุนฯ ได้รับงบประมาณรายจ่ายประจำปี พ.ศ. 2554 ในวงเงิน 5 ล้านบาท เป็นทุนเริ่มต้นเพื่อดำเนินการจัดตั้ง และอีก 19 ล้านบาท ในปีงบประมาณ พ.ศ. 2557 และสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) สนับสนุนงบประมาณสมทบเข้ากองทุนฯ ในปีงบประมาณ 2553 – 2559 จำนวน 208.4 ล้านบาท ปัจจุบันมียอดเงินกองทุนฯ รวมจำนวนประมาณ 232.4 ล้านบาท ทั้งนี้ ปัจจุบันกองทุนฯ ยังไม่ได้เปิดรับเงินบริจาคแต่อย่างใด

2 กค. พิจารณาแล้วเห็นว่า เพื่อเป็นการจูงใจให้มีการบริจาคเงินหรือทรัพย์สินให้แก่กองทุนพัฒนาเทคโนโลยีการศึกษา เพื่อนำไปใช้ให้เกิดประโยชน์สูงสุดต่อการศึกษาและการเรียนรู้ของคนไทยให้ทั่วถึง เท่าเทียม และมีคุณภาพทั่วประเทศตามนโยบายของรัฐบาล สมควรยกเว้นภาษีเงินได้ให้แก่บุคคลธรรมดาและบริษัทหรือห้างหุ้นส่วนนิติบุคคล สำหรับการบริจาคเงินหรือทรัพย์สินให้แก่กองทุนพัฒนาเทคโนโลยีการศึกษา ทั้งนี้ คาดว่ามาตรการนี้จะมีผลกระทบต่อการจัดเก็บภาษีประมาณ 200 ล้านบาทต่อปี แต่จะมีส่วนช่วยลดภาระงบประมาณภาครัฐในการส่งเสริมสนับสนุนการผลิต การวิจัย การพัฒนา และการใช้เทคโนโลยีเพื่อการศึกษาได้อีกทางหนึ่งด้วย

**สาระสำคัญของร่างพระราชกฤษฎีกา**

กำหนดให้ยกเว้นภาษีเงินได้ให้กับบุคคลธรรมดาและบริษัทหรือห้างหุ้นส่วนนิติบุคคลสำหรับการบริจาคเงินหรือทรัพย์สินให้แก่กองทุนพัฒนาเทคโนโลยีเพื่อการศึกษา ดังนี้

1. **บุคคลธรรมดา** ให้ยกเว้นสำหรับการบริจาคเงินเท่าจำนวนเงินที่บริจาคแต่เมื่อรวมกับเงินบริจาค ตามมาตรา 47 (7) แต่ประมวลรัษฎากรแล้ว ต้องไม่เกินร้อยละ 10 ของเงินได้พึงประเมินหลังหักค่าใช้จ่ายและหักค่าลดหย่อนนั้น

2. **บริษัทหรือห้างหุ้นส่วนนิติบุคคล** ให้ยกเว้นสำหรับเงินได้เท่าจำนวนเงินหรือราคาทรัพย์สินที่บริจาค แต่เมื่อรวมกับรายจ่ายเพื่อการกุศลสาธารณะหรือเพื่อการสาธารณประโยชน์ตามมาตรา 65 ตรี (3) แห่งประมวลรัษฎากรแล้ว ต้องไม่เกินร้อยละ 2 ของกำไรสุทธิ

**7. เรื่อง การดำเนินการตามพระราชบัญญัติการบริหารทุนหมุนเวียน พ.ศ. 2558 (ร่างพระราชกฤษฎีกา ว่าด้วยหลักเกณฑ์ในการกำหนดจำนวนเงินสะสมสูงสุดและการนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน พ.ศ. .... และร่างประกาศคณะกรรมการนโยบายการบริหารทุนหมุนเวียน เรื่อง การประกาศรายชื่อหน่วยงานอื่นของรัฐ และร่างประกาศกระทรวงการคลัง เรื่อง หลักเกณฑ์ วิธีการ และเงื่อนไขการขอจัดตั้งทุนหมุนเวียน)**

คณะรัฐมนตรีมีมติอนุมัติหลักการร่างพระราชกฤษฎีกา ว่าด้วยหลักเกณฑ์ในการกำหนดจำนวนเงินสะสมสูงสุดและการนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน พ.ศ. .... และเห็นชอบในหลักการร่างประกาศคณะกรรมการนโยบายการบริหารทุนหมุนเวียน เรื่อง การประกาศรายชื่อหน่วยงานอื่นของรัฐ และร่างประกาศกระทรวงการคลัง เรื่อง หลักเกณฑ์ วิธีการ และเงื่อนไขการขอจัดตั้งทุนหมุนเวียน จำนวน 2 ฉบับ ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงพาณิชย์ กระทรวงอุตสาหกรรม สำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ และสำนักงานส่งเสริมวิสาหกิจขนาดกลางและขนาดย่อมไปประกอบการพิจารณา แล้วดำเนินการต่อไปได้

กค. เสนอว่า เนื่องจากพระราชบัญญัติการบริหารทุนหมุนเวียน พ.ศ. 2558 บัญญัติให้คณะกรรมการนโยบายการบริหารทุนหมุนเวียนและรัฐมนตรีว่าการกระทรวงการคลังมีหน้าที่ในการออกประกาศกำหนดหน่วยงานของรัฐที่ต้องปฏิบัติตามพระราชบัญญัติฉบับนี้และกำหนดหลักเกณฑ์ วิธีการ และเงื่อนไขการจัดตั้งทุนหมุนเวียนโดยความเห็นชอบของคณะรัฐมนตรี รวมทั้งบัญญัติให้ตราพระราชกฤษฎีกาเกี่ยวกับการบริหารทุนหมุนเวียน เพื่อใช้ในการกำกับดูแลและการบริหารจัดการทุนหมุนเวียน และให้เกิดความชัดเจนแก่หน่วยงานของรัฐที่ต้องปฏิบัติตามพระราชบัญญัติดังกล่าว ประกอบกับคณะกรรมการนโยบายการบริหารทุนหมุนเวียนได้มีมติในการประชุมครั้งที่ 1/2559 เมื่อวันที่ 2 มีนาคม 2559 เห็นชอบให้มีการดำเนินการตามพระราชบัญญัติการบริหารทุนหมุนเวียน พ.ศ. 2558 โดยให้มีร่างพระราชกฤษฎีกาและร่างประกาศรวม 3 ฉบับดังกล่าว จึงได้เสนอร่างพระราชกฤษฎีกาและร่างประกาศรวม 3 ฉบับ มาเพื่อดำเนินการ

**สาระสำคัญของเรื่อง**

1. ร่างพระราชกฤษฎีกา ว่าด้วยหลักเกณฑ์ในการกำหนดจำนวนเงินสะสมสูงสุดและการนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน พ.ศ. .... มีสาระสำคัญคือ เป็นการกำหนดหลักเกณฑ์ในการกำหนดจำนวนเงินสะสมสูงสุดและการนำทุนหรือผลกำไรส่วนเกินของทุนหมุนเวียนส่งคลัง

2. ร่างประกาศคณะกรรมการนโยบายการบริหารทุนหมุนเวียน เรื่อง การประกาศรายชื่อหน่วยงานอื่นของรัฐ มีสาระสำคัญคือ กำหนดหน่วยงานของรัฐที่จะต้องปฏิบัติตามพระราชบัญญัติการบริหารทุนหมุนเวียน พ.ศ. 2558

3. ร่างประกาศกระทรวงการคลัง เรื่อง หลักเกณฑ์ วิธีการ และเงื่อนไขการขอจัดตั้งทุนหมุนเวียน มีสาระสำคัญคือ กำหนดหลักเกณฑ์ วิธีการ และเงื่อนไขการขอจัดตั้งทุนหมุนเวียน

**8. เรื่อง ร่างกฎกระทรวงว่าด้วยการกำหนดชนิดของสุราและวิธีการบริหารงานสุรา พ.ศ. ....**

คณะรัฐมนตรีมีมติอนุมัติหลักการร่างกฎกระทรวงว่าด้วยการกำหนดชนิดของสุราและวิธีการบริหารงานสุรา พ.ศ. ....ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวง**

1. กำหนดคำนิยามชนิดของสุราแช่และสุรากลั่นประเภทต่าง ๆ

2. กำหนดเงื่อนไข วิธีการ ข้อกำหนดเกี่ยวกับการขอใบอนุญาต

3. กำหนดให้โรงงานสุราองค์การสุรา กรมสรรพสามิต เป็นผู้ทำและขายส่งสุราสามทับตลอดจนกำหนดราคาขายส่งและราคาขายปลีก และไม่อนุญาตให้โรงงานสุรากลั่นแห่งอื่นทำสุราทับออกขายภายในประเทศ

**9. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขค่าบริการตรวจสอบและรับรองมาตรฐานสินค้าเกษตรสำหรับมาตรฐานบังคับ พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดหลักเกณฑ์ วิธีการ และเงื่อนไขค่าบริการตรวจสอบและรับรองมาตรฐานสินค้าเกษตรสำหรับมาตรฐานบังคับ พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

กษ. เสนอว่า

1. พระราชบัญญัติมาตรฐานสินค้าเกษตร พ.ศ. 2551 มาตรา 27 บัญญัติให้ในกรณีที่มีกฎกระทรวงกำหนดมาตรฐานบังคับสำหรับสินค้าเกษตรใด ผู้ผลิต ผู้ส่งออก หรือผู้นำเข้า แล้วแต่กรณี ซึ่งสินค้าเกษตรนั้น ต้องขอรับการตรวจสอบและได้ใบรับรองตามมาตรฐานบังคับจากผู้ประกอบการตรวจสอบมาตรฐาน ทั้งนี้ การตรวจสอบและรับรอง และค่าบริการตรวจสอบและรับรอง ให้เป็นไปตามหลักเกณฑ์ วิธีการ และเงื่อนไขที่กำหนดในกฎกระทรวง

2. เนื่องจากในปัจจุบันการให้บริการตรวจสอบและรับรองมาตรฐานสินค้าเกษตรยังไม่มีการกำหนดค่าบริการตรวจสอบและรองรับมาตรฐานสินค้าเกษตร ดังนั้น เพื่อให้ผู้ประกอบการตรวจสอบมาตรฐานซึ่งเป็นภาคเอกชนมีหลักเกณฑ์หรือแนวทางในการกำหนดค่าบริการตรวจสอบและรับรองมาตรฐานสินค้าเกษตรที่ชัดเจน โดยให้ผู้ประกอบการตรวจสอบมาตรฐานกำหนดค่าใบรับรองแต่ละมาตรฐานไม่เกินอัตราที่กฎหมายกำหนดไว้ เพื่อคุ้มครองผู้ผลิต ผู้ส่งออก และผู้นำเข้า ที่จะขอรับบริการตรวจสอบและรับรองจากผู้ประกอบการตรวจสอบมาตรฐานภาคเอกชน และเป็นแนวทางในการรองรับการถ่ายโอนภารกิจงานตรวจสอบและรับรองให้กับภาคเอกชนในอนาคตต่อไปด้วย จึงได้เสนอร่างกฎกระทรวงดังกล่าวมาเพื่อดำเนินการ

**สาระสำคัญของร่างกฎกระทรวง**

1. ให้ผู้ประกอบการตรวจสอบมาตรฐานกำหนดค่าบริการตรวจสอบและรับรองมาตรฐานสินค้าเกษตรตามตารางค่าบริการตรวจสอบและรับรองมาตรฐานสินค้าเกษตรสำหรับมาตรฐานบังคับ ดังนี้

เมล็ดถั่วลิสง : ข้อกำหนดปริมาณอะฟลาทอกซิน

|  |  |
| --- | --- |
| **มาตรฐานบังคับ** | **ค่าบริการ** |
| การตรวจประเมินครั้งแรกหรือการตรวจประเมินใหม่ (ต่ออายุ) | ไม่เกิน 5,000 บาท/1 แห่ง |
| การตรวจติดตาม ตรวจสอบและรองรับสถานที่ผลิต | ไม่เกินกึ่งหนึ่งของค่าตรวจและรับรองครั้งแรก |
| ตรวจวิเคราะห์ทางห้องปฏิบัติการสำหรับการตรวจวิเคราะห์สารพิษอะฟลาทอกซิน | ไม่เกิน 2,500 บาท/1 ตัวอย่าง |

หลักปฏิบัติสำหรับกระบวนการรมผลไม้สดด้วยก๊าซซัลเฟอร์ไดออกไซด์

|  |  |  |
| --- | --- | --- |
| **มาตรฐานบังคับ** | | **ค่าบริการ** |
| ตรวจประเมินครั้งแรกหรือตรวจประเมินใหม่ (ต่ออายุ) | โรงรมที่มีห้องรมซัลเฟอร์ไดออกไซด์ ไม่เกิน 800 ตะกร้า หรือไม่เกิน 9,200 กก. | ไม่เกิน 5,000 บาท |
| โรงรมที่มีห้องรมซัลเฟอร์ไดออกไซด์ ไม่เกิน 801-1,600 ตะกร้า หรือมากกว่า 9,200 กก. แต่ไม่เกิน 18,400 กก. | ไม่เกิน 10,000 บาท |
| โรงรมที่มีห้องรมซัลเฟอร์ไดออกไซด์ ไม่เกิน 1,601-2,400 ตะกร้า หรือมากกว่า 18,400 กก. แต่ไม่เกิน 27,600 กก. | ไม่เกิน 15,000 บาท |
| โรงรมที่มีห้องรมซัลเฟอร์ไดออกไซด์ มากกว่า 2,401 ตะกร้า ขึ้นไป หรือตั้งแต่ 27,600 กก. ขึ้นไป | ไม่เกิน 20,000 บาท |
| การตรวจติดตาม | | ไม่เกินกึ่งหนึ่งของค่าตรวจครั้งแรก |

2. ให้ผู้ประกอบการตรวจสอบมาตรฐานกำหนดค่าใบรับรองแต่ละมาตรฐานไม่เกิน 1,000 บาท

**10. เรื่อง ร่างประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่จังหวัดภูเก็ต พ.ศ. ....**

คณะรัฐมนตรีมีมติอนุมัติในหลักการร่างประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่จังหวัดภูเก็ต พ.ศ. .... ตามที่กระทรวงทรัพยากรธรรมชาติและสิ่งแวดล้อม (ทส.) เสนอ และให้ส่งคณะกรรมการตรวจสอบร่างกฎหมายและ ร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

ทส. เสนอว่า

เนื่องจากประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่จังหวัดภูเก็ต พ.ศ. 2553 ที่ขยายเวลาใช้บังคับโดยประกาศกระทรวงทรัพยากรธรรมชาติและสิ่งแวดล้อม เรื่อง ขยายระยะเวลาการใช้บังคับประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่จังหวัดภูเก็ต พ.ศ. 2553 จะสิ้นสุดการใช้บังคับในวันที่ 30 กรกฎาคม 2559 ซึ่งจะส่งผลให้เกิดช่องว่างของการบังคับใช้กฎหมายในการคุ้มครองทรัพยากรธรรมชาติและสิ่งแวดล้อม ทำให้ไม่สามารถควบคุมการก่อสร้างการกระทำ หรือการประกอบกิจกรรม ต่าง ๆ ที่กำหนดไว้ในประกาศกระทรวงฯ ในบริเวณพื้นที่จังหวัดภูเก็ตได้ และจะส่งผลกระทบต่อการรักษาทรัพยากรธรรมชาติและคุณภาพสิ่งแวดล้อมในเขตพื้นที่คุ้มครองสิ่งแวดล้อม ทส. โดยสำนักงานนโยบายและแผนทรัพยากรธรรมชาติและสิ่งแวดล้อม จึงได้ยกร่างประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่จังหวัดภูเก็ต พ.ศ. .... โดยผ่านกระบวนการมีส่วนร่วมระดับอำเภอและจังหวัด ซึ่งคณะกรรมการสิ่งแวดล้อมแห่งชาติได้มีมติเมื่อวันที่ 19 กุมภาพันธ์ 2559 เห็นชอบและให้เสนอคณะรัฐมนตรีต่อไป

**สาระสำคัญของร่างประกาศ** เป็นการกำหนดให้พื้นที่ที่ได้มีการกำหนดให้เป็นเขตควบคุมอาคารตามพระราชกฤษฎีกาให้ใช้พระราชบัญญัติควบคุมอาคาร พ.ศ. 2522 บังคับในเขตจังหวัดภูเก็ต พ.ศ. 2534 เป็นเขตพื้นที่ที่ให้ใช้มาตรการคุ้มครองสิ่งแวดล้อม ตามหลักเกณฑ์ที่กำหนดไว้ในประกาศนี้

**11. เรื่อง ร่างกฎกระทรวงแบ่งส่วนราชการกรมประมง กระทรวงเกษตรและสหกรณ์ พ.ศ. ....**

คณะรัฐมนตรีมีมติอนุมัติหลักการร่างกฎกระทรวงแบ่งส่วนราชการกรมประมง กระทรวงเกษตรและสหกรณ์ พ.ศ. .... ตามที่กระทรวงเกษตรและสหกรณ์เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้เชิญผู้แทนสำนักงาน ก.พ. สำนักงาน ก.พ.ร. สำนักงบประมาณและสำนักงานคณะกรรมการพัฒนาการเศรษฐกิจและสังคมแห่งชาติ เข้าร่วมชี้แจงแสดงความคิดเห็นในเรื่องนี้ด้วย แล้วดำเนินการต่อไปได้ ทั้งนี้ ให้ยกเว้นการดำเนินการตามมติคณะรัฐมนตรีเมื่อวันที่ 25 สิงหาคม 2554 [เรื่อง แนวทางปฏิบัติในการเสนอร่างกฎกระทรวงแบ่งส่วนราชการภายในกรม ตามกฎหมายว่าด้วยระเบียบบริหารราชการแผ่นดิน]

**ร่างกฎกระทรวงแบ่งส่วนราชการกรมประมง กระทรวงเกษตรและสหกรณ์ พ.ศ. ....** มีวัตถุประสงค์เพื่อปรับปรุงการแบ่งส่วนราชการและอำนาจหน้าที่ของกรมประมง เพื่อรองรับภารกิจที่เพิ่มขึ้นตามพระราชกำหนดการประมง พ.ศ. 2558 ซึ่งมุ่งหมายเพื่อการจัดระเบียบการประมงในประเทศไทยและในน่านน้ำทั่วไป ป้องกันมิให้มีการทำการประมงโดยไม่ชอบด้วยกฎหมาย รักษาทรัพยากรสัตว์น้ำให้อยู่ในภาวะที่เป็นแหล่งอาหารของมนุษยชาติอย่างยั่งยืน และรักษาสภาพสิ่งแวดล้อมให้ดำรงอยู่ในสภาพที่เหมาะสมตามแนวทาง กฎเกณฑ์ และมาตรฐานที่เป็นที่ยอมรับนับถือในนานาประเทศ รวมทั้งคุ้มครองสวัสดิภาพของคนประจำเรือ และป้องกันการใช้แรงงานผิดกฎหมายในภาคการประมง **ทั้งนี้** **เพื่อให้การดำเนินการแก้ไขปัญหาการทำการประมงผิดกฎหมาย ขาดการรายงานและไร้การควบคุม (IUU Fishing) ของประเทศไทย เป็นไปอย่างมีประสิทธิภาพ สร้างความเชื่อมั่นและได้รับการยอมรับจากนานาประเทศ ตลอดจนเพื่อมิให้กระทบต่อการส่งออกสัตว์น้ำและผลิตภัณฑ์สัตว์น้ำของประเทศไทย**

|  |
| --- |
| **เศรษฐกิจ – สังคม** |

**12. เรื่อง ขอขยายระยะเวลาดำเนินมาตรการลดภาระค่าครองชีพของประชาชนด้านการเดินทางออกไปอีก 6 เดือน ตั้งแต่วันที่ 1 พฤษภาคม – 31 ตุลาคม 2559**

คณะรัฐมนตรีมีมติเห็นชอบการขยายระยะเวลาดำเนินมาตรการลดภาระค่าครองชีพของประชาชนด้านการเดินทางออกไปอีก 6 เดือน ตั้งแต่วันที่ 1 พฤษภาคม – 31 ตุลาคม 2559 วงเงินชดเชยรวมทั้งสิ้น 2,258 ล้านบาท โดยให้สำนักงบประมาณพิจารณาจัดสรรเงินงบประมาณเพื่อชดเชยค่าใช้จ่ายจาการดำเนินมาตรการลดภาระค่าครองชีพของประชาชนด้านการเดินทางต่อไป ตามที่กระทรวงการคลัง (กค.) เสนอ และให้คณะกรรมการขับเคลื่อนมาตรการกระตุ้นเศรษฐกิจและการลงทุนของประเทศและกระทรวงคมนาคมเร่งรัดการดำเนินการตามมติคณะรัฐมนตรีเมื่อวันที่ 11 สิงหาคม 2558 ให้แล้วเสร็จและนำเสนอคณะรัฐมนตรีเพื่อพิจารณาโดยเร็ว เพื่อให้สามารถเริ่มดำเนินมาตรการใหม่ได้ภายในวันที่ 1 พฤศจิกายน 2559

**สาระสำคัญของเรื่อง**

กค. รายงานว่า การขยายเวลาดำเนินมาตรการลดภาระค่าครองชีพของประชาชนด้านการเดินทางออกไปอีก 6 เดือน ตามมติคณะรัฐมนตรีเมื่อวันที่ 10 พฤศจิกายน 2558 **สิ้นสุดลงในวันที่ 30 เมษายน 2559** ซึ่ง กค. อยู่ระหว่างการดำเนินการเกี่ยวกับการลงทะเบียนและจัดทำฐานข้อมูลอาชีพและผู้มีรายได้น้อยสำหรับประชาชนที่จะมีสิทธิได้รับการยกเว้นหรือลดหย่อนค่าโดยสาร ดังนั้น เพื่อให้ฐานข้อมูลดังกล่าวมีความถูกต้อง ครบถ้วน สมบูรณ์ในการดำเนินการตามมาตรการลดภาระค่าครองชีพของประชาชนด้านการเดินทางตามมาตรการใหม่ได้อย่างมีประสิทธิภาพและก่อให้เกิดประโยชน์สูงสุดต่อประเทศ จึงเห็นควรให้**ขยายมาตรการลดภาระค่าครองชีพของประชาชนด้านการเดินทางออกไปอีก 6 เดือน ตั้งแต่วันที่ 1 พฤษภาคม – 31 ตุลาคม 2559** เพื่อให้บริการแก่ประชาชนโดยไม่เสียค่าใช้จ่าย

**13. เรื่อง การให้ความช่วยเหลือและแก้ไขปัญหาความเดือดร้อนของชาวไร่อ้อยในฤดูการผลิตปี 2558/2559**

คณะรัฐมนตรีมีมติเห็นชอบและอนุมัติตามที่กระทรวงอุตสาหกรรม (อก.) เสนอ ดังนี้

1. เห็นชอบการให้ความช่วยเหลือด้านปัจจัยการผลิตแก่ชาวไร่อ้อยในฤดูกาลผลิต 2558/2559 ตามมติคณะกรรมการอ้อยและน้ำตาลทราย (กอน.) โดยให้เงินช่วยเหลือกับชาวไร่อ้อยในอัตรา 160 บาทต่อตันอ้อย เพื่อบรรเทาความเดือดร้อนของเกษตรกรชาวไร่อ้อยจากภาวะภัยแล้ง เป็นการชั่วคราวเฉพาะฤดูการผลิตนี้

2. อนุมัติให้กองทุนอ้อยและน้ำตาลทรายกู้เงินจากธนาคารเพื่อการเกษตรและสหกรณ์การเกษตร  (ธ.ก.ส.) หรือธนาคารพาณิชย์อื่น ตามนัยมาตรา 27 (6) แห่งพระราชบัญญัติอ้อยและน้ำตาลทราย พ.ศ.2557 ตามปริมาณอ้อยที่เข้าหีบในฤดูกาลผลิตปี 2558/2559 จำนวน 94,047,041.562 ตัน วงเงินประมาณ 15,047,526,649.92 บาท หรือจำนวนเงินที่จะต้องจ่ายจริงตามปริมาณอ้อยที่เข้าหีบในฤดูการผลิตปี 2558/2559 เพื่อจ่ายให้กับชาวไร่อ้อยแล้วนำเงินรายได้ของกองทุนอ้อยและน้ำตาลทรายที่ได้รับจากการขายน้ำตาลทรายโควตา ก. และเงินรักษาเสถียรภาพอุตสาหกรรมอ้อยและน้ำตาลทรายของกองทุนอ้อยและน้ำตาลทรายตามมติ กอน. มาชำระหนี้ โดยให้ อก.ควบคุม ตรวจสอบ กำกับดูแลการจ่ายเงินช่วยเหลือชาวไร่อ้อยให้ถึงมือชาวไร่อ้อยที่มีสิทธิให้ถูกต้อง ครบถ้วน สมบูรณ์ มีการบันทึกบัญชีให้เกษตรกรชาวไร่อ้อยเป็นลูกหนี้ของกองทุนอ้อยและน้ำตาลทราย และให้มีข้อมูลลูกหนี้แยกเป็นรายให้ชัดเจน อีกทั้ง จัดระบบควบคุม ตรวจสอบ และกำกับดูแล โดยมีหน่วยงานที่เกี่ยวข้องร่วมดำเนินการด้วย

3. เห็นชอบในหลักการของข้อเสนอแนวทางการปรับโครงสร้างอุตสาหกรรมอ้อยและน้ำตาลทราย จำนวน 5 เรื่อง เพื่อ อก.และหน่วยงานที่เกี่ยวข้องจะได้ดำเนินการต่อไป ดังนี้

3.1 การปรับปรุงพระราชบัญญัติอ้อยและน้ำตาลทราย รวมทั้งกฎหมายและระเบียบต่าง ๆ ที่เกี่ยวข้อง ให้ครอบคลุมการนำอ้อยไปผลิตเอทานอลและผลิตภัณฑ์อื่น ๆ ได้

3.2 การเพิ่มผลิตภาพอ้อยและน้ำตาลทราย

3.3 การกำหนดต้นทุนมาตรฐานอ้อยและน้ำตาลทราย และมาตรฐานการผลิตน้ำตาลทราย

3.4 การรักษาเสถียรภาพกองทุนอ้อยและน้ำตาลทราย

3.5 การจัดตั้งสถาบันวิจัยและพัฒนาอ้อยและน้ำตาลทรายและอุตสาหกรรมต่อเนื่อง

ทั้งนี้ ให้ อก.รับความเห็นของกระทรวงพาณิชย์และคณะกรรมการติดตามและตรวจสอบการใช้จ่ายงบประมาณภาครัฐไปพิจารณาดำเนินการต่อไป รวมทั้งให้ อก.และหน่วยงานที่เกี่ยวข้องจัดทำรายละเอียดของแผนการปรับโครงสร้างอุตสาหกรรมอ้อยและน้ำตาลให้เกิดความชัดเจนและนำเสนอคณะรัฐมนตรีอีกครั้งหนึ่ง ทั้งนี้ ให้ อก.ประสานกระทรวงพาณิชย์ (กรมเจรจาการค้าระหว่างประเทศ) และหน่วยงานที่เกี่ยวข้องเพื่อติดตามความคืบหน้าในประเด็นที่เกี่ยวข้องกับการดำเนินการตามข้อกำหนดขององค์การการค้าโลก (WTO) (การอุดหนุนราคาน้ำตาลในตลาดโลก) เพื่อประกอบการจัดทำแผนการปรับโครงสร้างอุตสาหกรรมอ้อยและน้ำตาลทรายให้เกิดผลเป็นรูปธรรมได้โดยเร็วต่อไป

**14. เรื่อง การกำกับดูแลราคาสินค้าและลดภาระค่าครองชีพประชาชน**

คณะรัฐมนตรีมีมติรับทราบการกำกับดูแลราคาสินค้าและลดภาระค่าครองชีพประชาชน ตามที่ กระทรวงพาณิชย์ (พณ.) เสนอ

**สาระสำคัญของเรื่อง**

1. **มาตรการกำกับดูแลสินค้าและบริการ**

1.1 กำหนดสินค้าและบริการควบคุมปี 2559 จำนวน 45 รายการ แบ่งเป็น 42 สินค้า (เช่น ไข่ไก่ น้ำตาลทราย นมผง ปุ๋ย ปูนซีเมนต์ น้ำมันเชื้อเพลิง ยารักษาโรค เครื่องแบบนักเรียน) 3 บริการ (การให้สิทธิในการเผยแพร่งานลิขสิทธิ์เพลงเพื่อการค้า บริการรับฝากสินค้าหรือบริการให้เช่าสถานที่เก็บสินค้า และบริการทางการเกษตร) โดยเป็นสินค้าที่จำเป็นต่อการครองชีพ

1.2 ติดตามดูแลราคาสินค้าเป็นประจำ จำนวน 205 สินค้า (โดยสินค้าที่ติดตามดูแลประจำเดือนเมษายน 2559 มีจำนวน 30 สินค้า เช่น ข้าวสารบรรจุถุงน้ำมันพืช ไข่ไก่ สุกรชำแหละ เครื่องแบบนักเรียน) 20 บริการ โดยแบ่งเป็น 3 กลุ่มสินค้า ได้แก่ (1) สินค้าอ่อนไหว (Sensitive List) ติดตามราคาทุกวัน (2) สินค้าที่ติดตามดูแลอย่างใกล้ชิดเป็นพิเศษ (Priority Watch List) (3) สินค้าที่ติดตามดูแลเป็นประจำ (Watch List)

1.3 จัดทำแผนงานการตรวจสอบราคาสินค้าทั้งในพื้นที่กรุงเทพมหานครและต่างจังหวัดโดยผู้บริหารกระทรวงพาณิชย์และเจ้าหน้าที่สายตรวจเป็นประจำเพื่อกำกับดูแลให้ราคาจำหน่ายสินค้าเหมาะสมและเป็นธรรม รวมทั้งมีปริมาณถูกต้อง ครบถ้วน

2. **แผนการดำเนินงานดูแลค่าครองชีพและกระตุ้นเศรษฐกิจ**

**2.1 โครงการจัดงานลดราคาจำหน่ายสินค้าร่วมกับภาคเอกชน** ภายใต้ชื่องาน   
“เทใจ..คืนสุข..ต้อนรับเปิดเทอม” โดยจัดงานลดราคาจำหน่ายเครื่องแบบนักเรียนอุปกรณ์การเรียน และสินค้าอุปโภคบริโภคในช่วงระหว่างวันที่ 25 เมษายน – 10 พฤษภาคม 2559 ซึ่งจะลดราคาสินค้าประมาณร้อยละ 60 – 70 โดยคาดว่าสามารถลดภาระค่าครองชีพประชาชนได้กว่า 500 ล้านบาท

**2.2 การจัดงาน Thailand Brand Sale** โดยร่วมกับการท่องเที่ยวแห่งประเทศไทยและภาคเอกชน จัดงานลาราคาสินค้าประจำปีที่ยิ่งใหญ่ที่สุด ภายใต้ชื่อ “Thailand Brand Sale” ระหว่าง วันที่ 15 มิถุนายน – 15 กรกฎาคม 2559 จำหน่ายสินค้าของผู้ผลิตแบนด์ชั้นนำ SMEs OTOP เพื่อให้ชาวต่างชาติคุ้นเคยและรู้จักสินค้าไทย โดยจัดงานในสถานที่ท่องเที่ยวสำคัญ ได้แก่ กรุงเทพมหานคร เชียงใหม่ เชียงราย อุดรธานี นครราชสีมา อุบลราชธานี ภูเก็ต สุราษฎร์ธานี และสงขลา เป็นต้น

**2.3 การจัดงาน “อิ่มท้องทั่วไทย ไปกับหนูณิชย์” ในเดือน มิถุนายน 2559**   
เพื่อยกระดับและประชาสัมพันธ์ร้านอาหารหนูณิชย์ ซึ่งจำหน่ายอาหารปรุงสำเร็จราคาจาน/ชามละ 25 – 35 บาท โดยร่วมกับสภาหอการค้าไทย และหอการค้าจังหวัดขยายไปในจังหวัดต่าง ๆ ทั่วประเทศ และเชื่อมโยงวัตถุดิบราคาถูกเพื่อลดต้นทุนกับห้างค้าปลีก ค้าส่ง เช่น แม็คโคร เทสโก้โลตัส บิ๊กซี เป็นต้น

**2.4 การจัดงานมหกรรมธงฟ้าเฉลิมพระเกียรติ 84 พรรษา มหาราชินี วันที่ 4 -7 สิงหาคม 2559** ณ ศูนย์แสดงสินค้าและการประชุม อิมแพ็ค เมืองทองธานี โดยจำหน่ายสินค้าอุปโภคบริโภค สินค้าเกษตรและอาหารสำเร็จรูป ในราคาต่ำกว่าท้องตลาดร้อยละ 20 – 40 เช่น ข้าวสาร ไข่ไก่ เนื้อหมู เนื้อไก่ น้ำมันพืช น้ำตาลทราย สบู่ ยาสีฟัน ผงซักฟอก อาหารสำเร็จรูป ผัก ผลไม้ รวมถึงสินค้าหนึ่งตำบลหนึ่งผลิตภัณฑ์หรือโอท็อป และสินค้าโครงการพระราชดำริฯ เป็นต้น

**15. เรื่อง การพัฒนาบุคลากรภาครัฐโดยการจัดหลักสูตรฝึกอบรมของหน่วยงานต่าง ๆ**

คณะรัฐมนตรีมีมติเห็นชอบแนวทางปฏิบัติในการพัฒนาบุคลากรภาครัฐโดยการจัดหลักสูตรฝึกอบรมของหน่วยงานต่าง ๆ ตามที่รองนายกรัฐมนตรี (นายวิษณุ เครืองาม) เสนอ และให้ยกเลิกมติคณะรัฐมนตรี (23 ก.พ. 59) (เรื่อง การพัฒนาบุคลากรในภาครัฐเพื่อรองรับการปฏิรูปประเทศ)

**สาระสำคัญของเรื่อง**

รองนายกรัฐมนตรี (นายวิษณุ เครืองาม) รายงานว่า

1. ตามที่คณะรัฐมนตรีได้เคยมีมติตามข้อสั่งการของนายกรัฐมนตรีเกี่ยวกับการพัฒนาบุคลากร

ภาครัฐโดยการจัดหลักสูตรฝึกอบรมต่าง ๆ นั้น โดยที่มีการวิพากษ์วิจารณ์เกี่ยวกับการเข้ารับการฝึกอบรมของบุคลากรภาครัฐหลายเรื่อง สมควรรวบรวมมติคณะรัฐมนตรีดังกล่าวประมวลเข้าด้วยกันและกำหนดแนวทางในเรื่องนี้ขึ้นใหม่ให้ชัดเจน ดังนี้

**1.1 แนวทางนี้ใช้กับการพัฒนาบุคลากรภาครัฐที่จัดในรูปแบบของหลักสูตร หรือการฝึกอบรม**ไม่ใช้กับโครงการและไม่ใช้กับการศึกษาเพิ่มเติมเพื่อให้ได้มาซึ่งปริญญา ประกาศนียบัตรวิชาชีพ และการศึกษา อบรมในต่างประเทศซึ่งต้องปฏิบัติตามระเบียบว่าด้วยการนั้น ๆ

**1.2 แนวทางนี้ใช้กับหลักสูตรฝึกอบรมที่จัดโดยหน่วยงานของรัฐในสังกัดฝ่ายบริหาร** ได้แก่ ส่วนราชการ รัฐวิสาหกิจ องค์การมหาชน และหน่วยงานของรัฐในกำกับของฝ่ายบริหาร ซึ่งใช้งบประมาณของรัฐบางส่วนหรือทั้งหมดในการจัดการอบรม ในกรณีเป็นหลักสูตรหรือการอบรมที่จัดโดยหน่วยงานอื่นที่ไม่อยู่ในสังกัดของฝ่ายบริหาร เช่น รัฐสภา สถาบันพระปกเกล้า สำนักงานศาลยุติธรรม สำนักงานศาลรัฐธรรมนูญ สำนักงานศาลปกครอง สำนักงานคณะกรรมการการเลือกตั้ง สำนักงานอัยการสูงสุด องค์กรอิสระอื่น ๆ ให้หน่วยงานดังกล่าวพิจารณาดำเนินการตามแนวทางนี้โดยอนุโลม

**1.3 คุณสมบัติ ลักษณะต้องห้าม และเงื่อนไขเกี่ยวกับผู้เข้ารับการอบรม** บุคลากรภาครัฐที่เข้ารับการอบรมตามหลักสูตรใดแล้ว จะลาไปรับการอบรมตามหลักสูตรอื่นได้ต่อเมื่อได้เว้นระยะเวลาอย่างน้อยสองปี เว้นแต่เป็นการอบรมตามที่ผู้บังคับบัญชามอบหมายเพื่อประโยชน์แก่ทางราชการ หรือเป็นการอบรมตามเงื่อนไขในการเข้าดำรงตำแหน่ง หรือผู้เข้ารับการอบรมเสียค่าใช้จ่ายเองทั้งหมดและไม่ต้องลาหรือไม่ใช้เวลาราชการในการอบรม หรือดูงาน

**1.4 การพัฒนาบุคลากรต่างหน่วยงาน**

**1) หลักสูตรหรือการอบรมที่มุ่งหมายพัฒนาบุคลากรภาครัฐภายในหน่วยงานนั้นเป็นหลัก (in-house training)** หากจะรับบุคลากรภาครัฐจากหน่วยงานอื่นและบุคลากรภาคเอกชนเข้าร่วมการอบรม จำนวนบุคลากรอื่นดังกล่าวจะต้องมีจำนวนรวมกันไม่เกินร้อยละสิบห้าของจำนวนผู้ศึกษาอบรมทั้งหมด โดยมีความสำคัญแก่จำนวนบุคลากรภาครัฐจากหน่วยงานอื่นมากกว่าจากภาคเอกชน

**2) หลักสูตรและการอบรมที่จัดแก่บุคคลทั่วไปหรือบุคลากรนอกหน่วยงาน เป็นหลัก** เช่น หลักสูตรการป้องกันราชอาณาจักร หากจะรับบุคลากรภาคเอกชน ต้องมีจำนวนไม่เกินร้อยละสิบห้าของจำนวนผู้เข้ารับการอบรมทั้งหมด

**3) หลักสูตรและการอบรมที่จัดในลักษณะภาครัฐร่วมกับเอกชน หรือมุ่งหมายจะให้การอบรมแก่ภาคเอกชนเป็นหลัก** เพื่อสร้างความร่วมมือ ความรับรู้ความเข้าใจในลักษณะประชารัฐ เช่น หลักสูตรวิทยาลัยตลาดทุน ให้จัดสรรสัดส่วนระหว่างจำนวนบุคลากรภาครัฐกับภาคเอกชนตามความเหมาะสม แต่ต้องประกาศจำนวนของผู้รับการอบรมแต่ละภาคส่วนให้ทราบล่วงหน้า

**4) “บุคลากรภาครัฐ” หมายความถึง** ข้าราชการประจำ ข้าราชการการเมือง ข้าราชการส่วนท้องถิ่น ผู้บริหารและพนักงานรัฐวิสาหกิจ พนักงานราชการ และบุคลากรอื่นของหน่วยงานรัฐในกำกับของฝ่ายบริหาร บุคลากรในสถาบันอุดมศึกษาของรัฐ และให้หมายความรวมถึง สมาชิกรัฐสภา ผู้บริหารและสมาชิกสภาองค์กรปกครองส่วนท้องถิ่น (เว้นแต่หลักสูตรนั้นจะมีวัตถุประสงค์เป็นอย่างอื่น)

**5) การรับบุคลากรภาคเอกชนเข้ารับการอบรม**ให้พิจารณาจากผู้ที่องค์กรเอกชนตามกฎหมายหรือองค์กรเอกชนซึ่งเป็นที่ยอมรับแพร่หลายได้คัดสรรตามกฎเกณฑ์ที่วางไว้แล้วเสนอชื่อมาเป็นหลักและควรให้บุคลากรดังกล่าวเสียค่าใช้จ่ายบางส่วนหรือทั้งหมดตามความเหมาะสม

**สำหรับการดูงาน ณ ต่างประเทศ** หลักสูตรและการอบรมที่กำหนดให้มีการดูงานให้ดำเนินการดังนี้

**1) ควรเน้นการดูงานภายในประเทศตามสถานที่และกิจกรรมเป้าหมายที่เหมาะสม** เช่น โครงการอันเนื่องมาจากพระราชดำริ โครงการปิดทองหลังพระ การอนุรักษ์ทรัพยากรธรรมชาติ การค้าชายแดน การพัฒนาตามแนวทางประชารัฐ เศรษฐกิจพอเพียงการเรียนรู้จากปราชญ์ชุมชน ปราชญ์ชาวบ้าน (มติคณะรัฐมนตรีวันที่ 3 มีนาคม 2558)

**2) หากเป็นการดูงานในประเทศเพื่อนบ้านบริเวณพื้นที่ชายแดน** ควรพิจารณาการพักค้างในประเทศไทยเพื่อสนับสนุนให้ผู้มีรายได้น้อยและผู้ประกอบธุรกิจตามแนวชายแดนได้ดำเนินธุรกิจชุมชนและได้ประโยชน์จากการดูงาน (มติคณะรัฐมนตรีวันที่ 21 กรกฎาคม 2558)

**3) ในกรณีจำเป็นต้องดูงาน ณ ต่างประเทศ**เพื่อประโยชน์ในเชิงเปรียบเทียบหรือศึกษาจากต้นแบบ ให้คณะกรรมการหลักสูตรพิจารณาการเรียนรู้จากประสบการณ์ของประเทศสมาชิกประชาคมอาเซียนหรือบวกสาม ได้แก่ สาธารณรัฐประชาชนจีน ญี่ปุ่น เกาหลีใต้ เป็นลำดับแรก

**4) ในกรณีมีความจำเป็นต้องเดินทางไปดูงานในประเทศอื่น ๆ** นอกจาก ข้อ 3) หรืออยู่ภายในกรอบวงเงินงบประมาณค่าใช้จ่ายเพื่อการดูงาน ณ ต่างประเทศตามที่หน่วยงานเจ้าของหลักสูตรได้ทำความตกลงกับสำนักงบประมาณ ซึ่งใกล้เคียงกับค่าใช้จ่ายในการเดินทางไปดูงานตามข้อ 3) ให้แสดงเหตุผล ความจำเป็น แผนการดูงาน ประโยชน์ที่จะได้รับ และขออนุญาตจากรัฐมนตรีหรือผู้บังคับบัญชาของหน่วยงานเจ้าของหลักสูตรเป็นรุ่น ๆ หรือคราว ๆ ไป

**5) การเบิกจ่ายค่าใช้จ่าย**ของบุคลากรภาครัฐที่เดินทางไปดูงาน ณ ต่างประเทศ ให้คำนึงถึงกฎเกณฑ์ทั่วไปที่หน่วยงานเจ้าของหลักสูตรกำหนดยิ่งกว่าการเบิกจ่ายตามสิทธิของบุคลากรภาครัฐ ซึ่งอาจมากกว่ากฎเกณฑ์ตามหลักสูตร

1. ความใน 5 **ไม่ใช้ในกรณีผู้เข้ารับการอบรมออกค่าใช้จ่ายในการดูงาน ณ**

**ต่างประเทศด้วยตนเองทั้งหมด**

**7) เมื่อเสร็จสิ้นการดูงานแล้ว** **หากมีการจัดทำรายงานการดูงาน ให้หน่วยงานเจ้าของหลักสูตรเผยแพร่รายงานนั้นทางเว็บไซต์**ของหน่วยงาน เว้นแต่จะเป็นเอกสารที่ระบุชั้นความลับ(มติคณะรัฐมนตรีวันที่ 12 พฤษภาคม 2558)

**หน้าที่ของหน่วยงานเจ้าของหลักสูตร**

1) การจัดเนื้อหาของแต่ละหลักสูตรให้เป็นไปตามวัตถุประสงค์ของหลักสูตร แต่ควรพิจารณาสอดแทรกเนื้อหาเกี่ยวกับหลักธรรมาภิบาล เศรษฐกิจพอเพียง ยุทธศาสตร์ชาติแนวทางประชารัฐ การปฏิรูป การป้องกันและปราบปรามการทุจริตและประพฤติมิชอบด้วยตามสมควร และให้กำกับดูแลการทำกิจกรรมของผู้เข้ารับการอบรม มิให้ฟุ่มเฟือยเกินจำเป็น ผิดวินัยข้าราชการ ผิดกฎหมาย ก่อให้เกิดความเสียหายต่อผู้อื่น หรือใช้เวลาราชการไปทำกิจกรรมที่ไม่เหมาะสม

2) ในกรณีมีการจัดทำรายงานหรือเอกสารการวิจัยส่วนบุคคลหรือเป็นหมู่คณะ หากหน่วยงานเจ้าของหลักสูตรเห็นว่ารายงานหรือเอกสารการวิจัยนั้นมีคุณภาพดีเด่น และเป็นประโยชน์อย่างยิ่งต่อทางราชการ ให้เสนอเอกสารดังกล่าวต่อส่วนราชการที่เกี่ยวข้องหรือคณะรัฐมนตรีเพื่อทราบด้วย

3) หน่วยงานของรัฐควรมีการวางแผนพัฒนากำลังคนเพื่อให้ใช้ประโยชน์

จากบุคลากรที่ได้รับการพัฒนาแล้ว โดยการวางแผนการให้บุคลากรของหน่วยงานเข้ารับการอบรมตามหลักสูตรต่างๆ ล่วงหน้า ให้เหมาะสมกับความจำเป็น งบประมาณและการให้บริการประชาชนโดยมิให้บุคลากรหลายคนจากหน่วยงานเดียวกันเข้ารับการอบรมตามหลักสูตรต่าง ๆ พร้อมกัน จนกระทบต่อประสิทธิภาพ ในการปฏิบัติราชการและการให้บริการประชาชน นอกจากนั้น หน่วยงานของรัฐควรพิจารณาใช้ประโยชน์จากผู้ที่ผ่านการฝึกอบรมหลักสูตรต่าง ๆ มาแล้วให้เหมาะสมด้วย

ทั้งนี้ ได้มีการหารือแนวทางดังกล่าวกับหน่วยงานเจ้าของหลักสูตรต่าง ๆ ในฝ่ายบริหารและเสนอ

คณะกรรมการข้าราชการพลเรือน (ก.พ.) พิจารณาให้ความเห็นชอบตามแนวทางนี้แล้ว

|  |
| --- |
| **ต่างประเทศ** |

**16. เรื่อง ขออนุมัติจัดทำบันทึกความเข้าใจว่าด้วยการปรึกษาหารือระหว่างกระทรวงการต่างประเทศแห่งราชอาณาจักรไทยกับกระทรวงการต่างประเทศและความร่วมมือระหว่างประเทศแห่งสหรัฐอาหรับเอมิเรตส์**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างบันทึกความเข้าใจว่าด้วยการปรึกษาหารือระหว่าง กต. แห่งราชอาณาจักรไทย

กับกระทรวงการต่างประเทศและความร่วมมือระหว่างประเทศแห่งสหรัฐอาหรับเอมิเรตส์

1. อนุมัติให้รัฐมนตรีว่าการกระทรวงการต่างประเทศ หรือผู้ที่ได้รับมอบหมายเป็นผู้ลงนาม

ในร่างบันทึกความเข้าใจฯ

1. หากมีความจำเป็นต้องแก้ไขปรับปรุงร่างบันทึกความเข้าใจฯ ในส่วนที่จะเป็นประโยชน์

ต่อการดำเนินความสัมพันธ์ แต่ไม่ใช่สาระสำคัญหรือกระทบต่อผลประโยชน์ของประเทศไทยให้ กต. สามารถดำเนินการได้โดยไม่ต้องขอความเห็นชอบจากคณะรัฐมนตรีพิจารณาอีกครั้ง

**ร่างบันทึกความเข้าใจ ฯ** มีสาระสำคัญสรุปได้ ดังนี้

1. ร่างบันทึกความเข้าใจ ฯ มีวัตถุประสงค์เพื่อกระชับความสัมพันธ์ทวิภาคี พัฒนาความ

ร่วมมือ โดยมีประธานร่วมในระดับรัฐมนตรีว่าการกระทรวงการต่างประเทศ หรือผู้แทนในระดับที่เหมาะสม (at appropriate level)

1. คู่ภาคีจะส่งเสริมให้มีการปรึกษาหารือและแลกเปลี่ยนความคิดเห็นในประเด็นความ

ร่วมมือทวิภาคี ซึ่งครอบคุลมในทุกสาขาที่ทั้งสองฝ่ายมีความสนใจร่วมกัน ตลอดจนประเด็นในระดับภูมิภาคและระดับระหว่างประเทศอย่างสม่ำเสมอ

1. ร่างบันทึกความเข้าใจฯ จะมีผลใช้บังคับตั้งแต่วันที่ลงนามเป็นเวลาสามปี และจะได้รับ

การต่ออายุโดยอัตโนมัติเป็นระยะเวลาครั้งละสามปี โดยจะมีผลบังคับใช้จนกว่าจะมีการแจ้งบอกยกเลิกโดยภาคีฝ่ายใดฝ่ายหนึ่งล่วงหน้าหกเดือน

**17. เรื่อง ขออนมุติร่างเอกสารผลลัพธ์การประชุมคณะกรรมาธิการร่วมว่าด้วยความร่วมมือทางเศรษฐกิจ การค้า และวิชาการ ไทย – สหรัฐอาหรับเอมิเรตส์ ครั้งที่ 1**

คณะรัฐมนตรีมีมติเห็นชอบและอนุมัติ ตามที่ กระทรวงการต่างประเทศ (กต.) เสนอ ดังนี้

1. เห็นชอบต่อร่างเอกสารผลลัพธ์การประชุมคณะกรรมาธิการร่วมมือทางเศรษฐกิจ การค้า และวิชาการ ไทย – สหรัฐอาหรับเอมิเรตส์ ครั้งที่ 1

2. อนุมติให้รัฐมนตรีว่าการกระทรวงการต่างประเทศ หรือผู้ที่ได้รับมอบหมายเป็นผู้ลงนามในร่างเอกสารผลลัพธ์การประชุมฯ

3. หากมีความจำเป็นต้องแก้ไขปรับปรุงร่างเอกสารผลลัพธ์การประชุมฯ ในส่วนที่จะเป็นประโยชน์ต่อการดำเนินความสัมพันธ์ แต่ไม่ใช่สาระสำคัญหรือกระทบต่อผลประโยชน์ของประเทศไทย ขอให้ กต. และคณะผู้แทนไทยที่เข้าร่วมการประชุมคณะกรรมาธิการร่วมดังกล่าวสามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

**ร่างเอกสารผลลัพธ์การประชุมฯ** มีสาระสำคัญเกี่ยวกับประเด็นความร่วมมือทวิภาคีที่ทั้งสองประเทศได้ดำเนินการร่วมกันไว้ รวมถึงประเด็นที่ทั้งสองฝ่ายเห็นพ้องที่จะพัฒนาและผลักดันให้เกิดความคืบหน้า เพื่อประโยชน์ต่อการดำเนินความสัมพันธ์โดยประเด็นหลักที่หยับยกขึ้นหารือระหว่างการประชุมเตรียมการฯ มีดังนี้

1. ความร่วมมือด้านเศรษฐกิจและการเงิน 2. ความร่วมมือด้านพลังงาน 3. ความร่วมมือด้านการป้องกันประเทศและความมั่งคง 4. ความร่วมมือด้านวัฒนธรรม กีฬา การท่องเที่ยวและการท่องเที่ยวเชิงสุขภาพและสาธารณาสุข 5. ความร่วมมือด้านการเกษตร การศึกษา สิ่งแวดล้อมและวิชาการ 6. ความร่วมมือด้านการคมนาคมและโครงสร้างพื้นฐาน 7. ความร่วมมือด้านแรงงาน 8. ความร่วมมือระดับภูมิภาค และพหุภาคี

**18. เรื่อง การนำเสนอรายงานประเทศของไทยตามกลไก Universal Periodic Review รอบที่ 2**

คณะรัฐมนตรีมีมติรับทราบและเห็นชอบตามที่กระทรวงการต่างประเทศ (กต.) เสนอ ดังนี้

1. รับทราบความคืบหน้าของการเตรียมการนำเสนอรายงานประเทศของไทยตามกลไก Universal Periodic Review (UPR) รอบที่ 2 และสั่งการให้หน่วยงานที่เกี่ยวข้องรายงานความคืบหน้าของการดำเนินการและจัดเตรียมข้อมูลด้านสิทธิมนุษยชนในส่วนที่เกี่ยวข้องให้ กต. ทราบในโอกาสแรก เพื่อเป็นข้อมูลสำหรับชี้แจงหากได้รับการสอบถามในที่ประชุม

2. เห็นชอบต่อกรอบการพิจารณาข้อเสนอแนะในช่วงการนำเสนอรายงานประเทศของไทยตามกลไก UPR รอบที่ 2 และคำมั่นโดยสมัครใจของไทย และอนุมัติให้คณะผู้แทนไทยพิจารณามีท่าทีในช่วงการนำเสนอรายงานที่นครเจนีวา ตามกรอบดังกล่าว

**19. เรื่อง การเสนอตัวขอเป็นเจ้าภาพ โครงการจัด Air Race 1 ในงานมหกรรมทางเรือนานาชาติ**

คณะรัฐมนตรีมีมติเห็นชอบในหลักการให้ประเทศไทยเป็นเจ้าภาพโครงการจัด Air Race 1 แบบ Pre-Event ในงานมหกรรรมทางเรือนานาชาติ ในช่วงเดือนพฤศจิกายน 2559 และการแข่งขันสะสมคะแนนชิงแชมป์โลก Air Race 1 Race of Thailand (World Series 2017) ในช่วงเดือนพฤศจิกายน 2560 ตามที่ กระทรวงการท่องเที่ยวและกีฬา (กก.) เสนอ ดังนี้

**สาระสำคัญของเรื่อง**

กก. รายงานว่า

1. การแข่งขันการบิน Air Race 1 เป็นการแข่งขันเครื่องบินที่ยิ่งใหญ่ที่สุดและนับเป็นกีฬาประเภท Motor Sport ที่มีความเร็วที่สุดในโลก หรืออีกนัยหนึ่งก็คือการแข่งขัน Formula 1 ของเครื่องบิน โดยเครื่องบินที่เข้าแข่งขัน Air Race 1 จะถูกสร้างและพัฒนาเครื่องยนต์ตลอดจนวัสดุที่ใช้ทำส่วนของลำตัวและปีกขึ้นมาสำหรับการแข่งขันโดยเฉพาะ เพื่อให้การแข่งขันทั้งด้านทักษะการบินของนักแข่งและด้านความสามารถทางเทคโนโลยีอากาศยานมาผสานรวมเป็นหนึ่งเดียว ทั้งนี้ ในปัจจุบันการแข่งขันการบิน Air Race 1 เป็นได้รับความนิยมในระดับโลกมีนักกีฬาและผู้ติดตามชมการแข่งขันจากต่างประเทศเข้าร่วมเป็นจำนวนมาก

2. ในปี 2559 นี้ ประเทศไทยจะเป็นประเทศแรกในภูมิภาคอาเซียนที่ได้มีโอกาสจัดการแข่งขันการบิน Air Race 1 ในลักษณะการเตรียมความพร้อม หรือ Pre-Event

3. การแข่งขันสนามเก็บคะแนนชิงแชมป์โลกการแข่งขันการบิน Air Race 1 จะมีขึ้นใน  
ปี 2560 หรือ Air Race 1 Race of Thailand (World Series 2017) ณ พื้นที่ฐานทัพเรือสัตหีบและ  
สนามบินอู่ตะเภา จังหวัดชลบุรี

4. สามารถสร้างรายได้จากการท่องเที่ยวและธุรกิจที่เกี่ยวเนื่องเกิดเป็นเงินหมุนเวียนในระบบเศรษฐกิจให้แก่ประเทศไทยได้มากกว่า 3,450 ล้านบาท

5. หลักการของการจัดการแข่งขันที่จะเป็นสนามแข่งเพื่อเก็บคะแนนในระดับโลกนั้น ประเทศเจ้าภาพจะต้องเตรียมการแข่งขันการบิน Air Race 1 แบบ Pre-Event ขึ้นก่อนล่วงหน้า 1 ปี (ในปี 2559) ทั้งนี้ เพื่อให้ประเทศเจ้าภาพมีความพร้อมสำหรับการเป็นเจ้าภาพจัดการแข่งขัน Air Race 1 Race of Thailand (World Series 2017) ซึ่งจะเป็นการแข่งขันเก็บคะแนนสนามชิงแชมป์โลกอย่างเต็มรูปแบบ ณ พื้นที่ฐานทัพ เรือสัตหีบ และสนามบินอู่ตะเภา จังหวัดชลบุรี ในปี 2560 ต่อไป

**20. เรื่อง ขอความเห็นชอบร่างแถลงการณ์รัฐมนตรีการค้าเอเปค ครั้งที่ 22**

คณะรัฐมนตรีมีมติเห็นชอบและอนุมัติตามที่ กระทรวงพาณิชย์ (พณ.) เสนอ ดังนี้

1. เห็นชอบในหลักการต่อร่างแถลงการณ์รัฐมนตรีการค้าเอเปคและร่างแถลงการณ์เรื่องการสนับสนุนระบบการค้าพหุภาคี

2. หากมีความจำเป็นต้องปรับปรุงแก้ไขเอกสารดังกล่าวที่ไม่ใช่สาระสำคัญหรือไม่ขัดต่อผลประโยชน์ของไทย ให้ พณ. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีกครั้ง

3. อนุมัติให้รัฐมนตรีว่าการกระทรวงพาณิชย์หรือผู้ที่ได้รับมอบหมายเข้าร่วมรับรอง  
ร่างแถลงการณ์ทั้งสองฉบับ

**ร่างแถลงการณ์รัฐมนตรีการค้าเอเปค** มีสาระสำคัญเกี่ยวกับความร่วมมือในการเปิดเสรีการค้าและการลงทุน โดยมีประเด็นสำคัญ ได้แก่ **การดำเนินการตามเป้าหมายโบกอร์** ในการเปิดเสรีการค้าและการลงทุน เพื่อขจัดอุปสรรคทางการค้า รวมทั้งสนับสนุนการอำนวยความสะดวกทางการค้าและการลงทุนในภูมิภาค **ความคืบหน้าของการศึกษาร่วมเชิงยุทธศาสตร์เรื่องการจัดตั้งเขตการค้าเสรีเอเชีย-แปซิฟิก** (Free Trade Area of the Asia-Pacific : FTAAP) **แผนการดำเนินงานกรอบความเชื่อมโยงห่วงโซ่อุปทาน** มีข้อริเริ่มของระบบหน้าต่างเดียวในการเชื่อมโยงข้อมูลอิเล็กทรอนิกส์ระหว่างประเทศ ที่จะสนับสนุนการเคลื่อนย้ายของสินค้า ยกระดับความปลอดภัยของห่วงโซ่อุปทาน ลดค่าใช้จ่าย และทำให้มีข้อมูลทางการค้าข้ามพรมแดนอย่างรวดเร็วและมีคุณภาพ **วาระปฏิบัติการ โบราไคย์**เพื่อพัฒนา MSMEs ไปสู่เวทีการค้าระหว่างประเทศ **การดำเนินงานตามพิมพ์เขียวเพื่อการพัฒนา**และ**ความร่วมมือห่วงโซ่คุณค่าโลก** ซึ่งครอบคลุมเรื่องการวัดมูลค่าเพิ่มทางการค้า (APEC trade in value-added : TiVA) และตัวชี้วัดของ TiVA รวมทั้งการลดภาษีสินค้าสิ่งแวดล้อมภายใต้กรอบเอเปค 54 รายการ ให้เหลือไม่เกินร้อยละ 5 ตามแถลงการณ์ผู้นำเขตเศรษฐกิจเอเปคเมื่อปี 2555

**ร่างแถลงการณ์เรื่องการสนับสนุนระบบการค้าพหุภาคี** มีสาระสำคัญเพื่อสนับสนุนการดำเนินงานภายใต้องค์การการค้าโลก โดยมีประเด็นสำคัญ ได้แก่ การยืนยันในคำมั่นสัญญาในการต่อต้านการปกป้องทางการค้าทุกรูปแบบบ จนถึงปี ค.ศ. 2020 และไม่นำมาตรการกีดกันทางการค้าใหม่ ๆ รวมถึงมาตรการที่ทำให้เกิดการบิดเบือนทางการค้า ที่เป็นอุปสรรคต่อการพัฒนาและการฟื้นตัวเศรษฐกิจระหว่างประเทศ การบังคับใช้ความตกลงว่าด้วยการอำนวยความสะดวกทางการค้า การพัฒนาและการเพิ่มการมีส่วนร่วมของ MSMEs ไปสู่เวทีการค้าระหว่างประเทศโดยผ่านโครงการให้ความช่วยเหลือสำหรับการค้า และการสนับสนุนเป้าหมายการพัฒนาที่ยั่งยืนปี ค.ศ. 2030 และการขอสนับสนุนการดำเนินงานภายใต้องค์การการค้าโลกเพื่อการบรรลุเป้าหมายการพัฒนาที่ยั่งยืนตามที่เกี่ยวข้อง

**21. เรื่อง ร่างบันทึกความเข้าใจระหว่างกระทรวงทรัพยากรธรรมชาติและสิ่งแวดล้อมแห่งสหพันธรัฐรัสเซียและกระทรวงทรัพยากรธรรมชาติและสิ่งแวดล้อมแห่งราชอาณาจักรไทย ว่าด้วยความร่วมมือในการพิทักษ์สิ่งแวดล้อม**

คณะรัฐมนตรีมีมติเห็นชอบและอนุมัติ ตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. เห็นชอบและอนุมัติการจัดทำบันทึกความเข้าใจระหว่าง ทส. แห่งสหพันธรัฐรัสเซีย และ ทส. แห่งราชอาณาจักรไทย ว่าด้วยความร่วมมือในการพิทักษ์สิ่งแวดล้อม หากมีความจำเป็นต้องแก้ไขถ้อยคำในร่างบันทึกความเข้าใจฯ ดังกล่าว ในส่วนที่ไม่ใช่สาระสำคัญและไม่ขัดกับผลประโยชน์ของไทยขอให้ ทส. พิจารณาดำเนินการต่อไป

2. เห็นชอบให้รัฐมนตรีว่าการกระทรวงทรัพยากรธรรมชาติและสิ่งแวดล้อมหรือผู้ที่ได้รับมอบหมายเป็นผู้ลงนามบันทึกความเข้าใจฯ

**สาระสำคัญของเรื่อง**

ทส. รายงานว่า

สหพันธรัฐรัสเซียมีความประสงค์จะริเริ่มความร่วมมือทวิภาคีด้านนิเวศวิทยาความหลากหลายทางชีวภาพ และการใช้ทรัพยากรชีวภาพอย่างยั่งยืนกับประเทศไทย โดยได้ยกร่างบันทึกความเข้าใจระหว่าง ทส. แห่งสหพันธรัฐรัสเซียและ ทส. แห่งราชอาณาจักรไทย ว่าด้วยความร่วมมือในการพิทักษ์สิ่งแวดล้อม โดยมีวัตถุประสงค์เพื่อพัฒนาความร่วมมือในการปกป้องสิ่งแวดล้อมที่จะเป็นประโยชน์ร่วมกันในสาขาต่าง ๆ ครอบคลุมด้านนิเวศวิทยาความหลากหลายทางชีวภาพ และการใช้ทรัพยากรชีวภาพอย่างยั่งยืนกับประเทศไทย โดยมีรูแปบบความร่วมมือเป็นการแลกเปลี่ยนประสบการณ์ในการพัฒนาเอกสาร การแลกเปลี่ยนผู้ปฏิบัติงานในห้องปฏิบัติการ ผู้เชี่ยวชาญ ตลอดจนผู้แทนจากสถาบันวิจัยรวมถึงการจัดการประชุม การสัมมนา โดยร่างบันทึกความเข้าใจฯ จะมีผลบังคับใช้นับจากวันที่ ลงนามเป็นเวลา 5 ปี และขยายออกไปโดยอัตโนมัติเป็นระยะเวลา 5 ปี โดยให้รัฐมนตรีว่าการกระทรวงทรัพยากรธรรมชาติและสิ่งแวดล้อมหรือผู้ที่ได้รับมอบหมายเป็นผู้ลงนาม

**22. เรื่อง การเข้าร่วมเป็นสถาบันในเครือข่ายแผนงานสหประชาชาติว่าด้วยการป้องกันอาชญากรรมและความยุติธรรมทางอาญาของสถาบันเพื่อการยุติธรรมแห่งประเทศไทย**

คณะรัฐมนตรีมีมติรับทราบและเห็นชอบตามที่กระทรวงยุติธรรม (ยธ.) เสนอ ดังนี้

1. รับทราบความคืบหน้าในการดำเนินงาน เพื่อเข้าร่วมเป็นสถาบันในเครือข่ายแผนงานสหประชาชาติว่าด้วยการป้องกันอาชญากรรมและความยุติธรรมทางอาญา (The United Nations Programme Network Institutes : PNI) ของสถาบันเพื่อการยุติธรรมแห่งประเทศไทย (สธท.)

2. เห็นชอบบันทึกความเข้าใจระหว่างสถาบันเพื่อการยุติธรรมแห่งประเทศไทยกับองค์การสหประชาชาติ และหากมีการแก้ไขเพิ่มเติมถ้อยคำของบันทึกความเข้าใจฯ ในส่วนที่ไม่ใช่สาระสำคัญ โดยถ้อยคำดังกล่าวสอดคล้องกับผลประโยชน์และนโยบายของประเทศ ขอให้ สธท. สามารถพิจารณาดำเนินการได้โดยไม่ต้องขอความเห็นชอบจากคณะรัฐมนตรีอีกครั้ง

3. มอบหมายให้หน่วยงานที่เกี่ยวข้อง ได้แก่ หน่วยงานภายในสังกัด ยธ. สำนักงานศาลยุติธรรม สำนักงานอัยการสูงสุด สำนักงานตำรวจแห่งชาติ กระทรวงการต่างประเทศ (กต.) และกระทรวงการพัฒนาสังคมและความมั่นคงของมนุษย์ (พม.) สนับสนุนการทำงานด้านวิชาการของ สธท. เพื่อสร้างความร่วมมือกับสำนักงานสหประชาชาติว่าด้วยยาเสพติดและอาชญากรรม (The United Nations Office on Drugs and Crime : UNODC) ในขอบเขตที่ระบุไว้ในบันทึกความเข้าใจระหว่าง สธท. กับองค์การสหประชาชาติ ซึ่งรวมถึงการสนับสนุนข้อมูลสถิติด้านการป้องกันอาชญากรรมและกระบวนการยุติธรรมทางอาญาภายใต้อำนาจหน้าที่ของหน่วยงานที่กฎหมายบัญญัติ

บันทึกความเข้าใจมีวัตถุประสงค์เพื่อเป็นการวางกรอบความร่วมมือและความเข้าใจร่วมกันและเพื่อการอำนวยความสะดวกในการส่งเสริมความร่วมมือระหว่างคู่ภาคี เพื่อการขับเคลื่อนเป้าหมายและเป้าประสงค์ ที่มีร่วมกันในประเด็นเรื่องหลักนิติธรรม การพัฒนาที่ยั่งยืน สันติภาพและความมั่นคง โดยบันทึกความเข้าใจฉบับนี้ไม่ก่อให้เกิดพันธกรณีใด ๆ ที่จะก่อภาระผูกพัน UNODC หรือ สธท. ในด้านงบประมาณหรือทรัพยากรอื่นใด การดำเนินการใด ๆ โดย UNODC หรือ สธท. ภายในขอบเขตของบันทึกความเข้าใจฉบับนี้จะขึ้นอยู่กับความพร้อมด้านทรัพยากร และจะต้องมีการทำความตกลงกันระหว่างคู่ภาคีเท่าที่จำเป็นด้วย

**23. เรื่อง ขอความเห็นชอบต่อร่างเอกสารอาเซียนที่จะรับรองในการประชุมรัฐมนตรีแรงงานอาเซียน ครั้งที่ 24**

คณะรัฐมนตรีมีมติเห็นชอบและอนุมัติตามที่กระทรวงแรงงานเสนอ ดังนี้

1. เห็นชอบร่างปฏิญญาเวียงจันทน์ว่าด้วยการเปลี่ยนผ่านจากการจ้างงานนอกระบบไปสู่การจ้างงานในระบบเพื่อมุ่งสู่การส่งเสริมงานที่มีคุณค่าในอาเซียน และร่างแผนงานรัฐมนตรีแรงงานอาเซียน 2016-2020 และอนุมัติให้รัฐมนตรีว่าการกระทรวงแรงงานรับรองร่างเอกสารทั้งสองฉบับ

2. หากมีความจำเป็นต้องแก้ไขปรับปรุงร่างเอกสารทั้งสองฉบับที่ไม่ส่งผลกระทบต่อสาระสำคัญ หรือไม่ขัดต่อผลประโยชน์ของประเทศไทย ให้กระทรวงแรงงานสามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

**สาระสำคัญ**

1. ร่างปฏิญญาฯ มีสาระสำคัญเป็นการแสดงเจตนารมณ์ของผู้นำอาเซียนเพื่อส่งเสริมให้มีการเปลี่ยนผ่านจากการจ้างงานนอกระบบไปสู่การจ้างงานในระบบ ซึ่งร่างปฏิญญาฯ ยกร่างด้วยหลักการดังนี้ 1) ส่งเสริมนโยบายการจ้างงานที่ทุกคนมีส่วนร่วมโดยเฉพาะในชนบท โดยการเปลี่ยนผ่านจากการจ้างงานนอกระบบไปสู่การจ้างงานในระบบ 2) สร้างและขยายการจ้างงานที่ได้รับการคุ้มครองทางสังคมอย่างเท่าเทียม 3) อำนวยความสะดวกในการเปลี่ยนผ่านจากการจ้างงานนอกระบบไปสู่การจ้างงานในระบบโดยการพัฒนาทรัพยากรมนุษย์ การวิจัยและการแลกเปลี่ยนข้อมูลและแนวปฏิบัติที่ดี 4) ส่งเสริมให้ทุกภาคส่วนมีส่วนร่วมในการเปลี่ยนผ่านดังกล่าว 5) การดำเนินการตามร่างเอกสารฉบับนี้เป็นไปตามกฎระเบียบ นโยบาย และแผนงานระดับชาติของแต่ละประเทศสมาชิก ทั้งนี้ หลังจากรัฐมนตรีแรงงานอาเซียนให้การรับรองต่อร่างปฏิญญาฯ แล้ว ประเทศเจ้าภาพจะนำร่างเอกสารฉบับนี้เสนอต่อที่ประชุมสุดยอดอาเซียน ครั้งที่ 28 เพื่อให้การรับรองขั้นสุดท้ายต่อไป

2. ร่างแผนงานฯ เป็นเอกสารกำหนดทิศทางความร่วมมือด้านแรงงานระหว่างประเทศสมาชิกอาเซียนในอีก 5 ปีข้างหน้า โดยร่างแผนงานฯ มีวัตถุประสงค์เพื่อสร้างคุณภาพชีวิตที่ดีขึ้นของประชาชนอาเซียนผ่านกำลังแรงงานโดยการเสริมสร้างความสามารถในการแข่งขัน และเข้าร่วมในงานที่มีคุณค่า และปลอดภัยที่ได้รับจากการจ้างงานที่มีผลิตภาพ สถานประกอบการที่สมานฉันท์ และมีความก้าวหน้า รวมถึงการคุ้มครองทางสังคมที่เพียงพอ ซึ่งร่างแผนงานฉบับนี้มีสาขาความร่วมมือ 23 สาขา อาทิ ระบบข้อมูลด้านตลาดแรงงาน การส่งเสริมผลิตภาพแรงงานในภาคนอกระบบ มาตรฐานความปลอดภัยและอาชีวอนามัย การขยายความคุ้มครองทางสังคมให้แก่แรงงานทุกคน การคุ้มครองและส่งเสริมสิทธิของแรงงานต่างด้าว เป็นต้น ทั้งนี้ รูปแบบของการดำเนินกิจกรรมความร่วมมือเป็นการประชุมเชิงปฏิบัติการ การศึกษาวิจัย การรวบรวมเผยแพร่ข้อมูลด้านแรงงาน ซึ่งจะดำเนินการตามความสมัครใจ และภายใต้เงื่อนไขของกฎระเบียบภายในของประเทศสมาชิก

|  |
| --- |
| **แต่งตั้ง** |

**24. เรื่อง การแต่งตั้งคณะผู้แทนไทยในการประชุมใหญ่สหภาพสากลไปรษณีย์ สมัยที่ 26**

คณะรัฐมนตรีมีมติเห็นชอบตามที่กระทรวงเทคโนโลยีสารสนเทศและการสื่อสารเสนอ ดังนี้

1. มอบอำนาจเต็มให้แก่หัวหน้าคณะและรองหัวหน้าคณะผู้แทนไทยในการร่วมอภิปราย ลงคะแนนเสียงเลือกตั้ง ลงมติ และลงนามในกรรมสารสุดท้าย (Final Acts) ของสหภาพสากลไปรษณีย์ (Universal Postal Union : UPU)

2. ให้กระทรวงการต่างประเทศ (กต.) ออกหนังสือแต่งตั้งคณะผู้แทนไทยซึ่งมอบอำนาจเต็ม (Credentials with full powers) ให้แก่หัวหน้าคณะและรองหัวหน้าคณะผู้แทนไทยสำหรับการประชุมใหญ่สหภาพสากลไปรษณีย์ สมัยที่ 26

**สาระสำคัญของเรื่อง**

ทก. แจ้งว่า องค์ประกอบคณะผู้แทนไทยในการประชุมฯ มีดังนี้ **รัฐมนตรีว่าการกระทรวงเทคโนโลยีสารสนเทศและการสื่อสาร** หัวหน้าคณะผู้แทน **ปลัดกระทรวงเทคโนโลยีสารสนเทศและการสื่อสาร** หัวหน้าคณะผู้แทน คนที่ 2 และรองหัวหน้าคณะผู้แทน **เอกอัครราชทูต ณ กรุงอังการา สาธารณรัฐตุรกี หรือ ณ ประเทศที่สหภาพสากลไปรษณีย์กำหนด** หัวหน้าคณะผู้แทน คนที่ 3 และรองหัวหน้าคณะผู้แทน **รองปลัดกระทรวงเทคโนโลยีสารสนเทศและการสื่อสารที่ได้รับมอบหมาย** หัวหน้าคณะผู้แทน คนที่ 4 และรองหัวหน้าคณะผู้แทน**กรรมการผู้จัดการใหญ่บริษัท ไปรษณีย์ไทย จำกัด** รองหัวหน้าคณะผู้แทน และผู้แทน ประกอบด้วย **กรรมการในคณะกรรมการกิจการไปรษณีย์ ผู้แทนสำนักงานปลัดกระทรวงเทคโนโลยีสารสนเทศและการสื่อสาร ผู้แทนกระทรวงการต่างประเทศ ผู้แทนบริษัท ไปรษณีย์ไทย จำกัด**

**25. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

คณะรัฐมนตรีมีมติอนุมัติตามที่กระทรวงการคลังเสนอแต่งตั้ง **นางสาวกุลยา ตันติเตมิท**ผู้อำนวยการสำนักนโยบายเศรษฐกิจมหภาค (ผู้อำนวยการเฉพาะด้าน (วิชาการเศรษฐกิจ) ระดับสูง) สำนักงานเศรษฐกิจการคลัง ให้ดำรงตำแหน่ง ที่ปรึกษาด้านนโยบายและยุทธศาสตร์ (นักวิเคราะห์นโยบายและแผนทรงคุณวุฒิ) สำนักงานปลัดกระทรวง กระทรวงการคลัง ตั้งแต่วันที่ 4 กุมภาพันธ์ 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายอังกูร ภัทรากร** นายแพทย์เชี่ยวชาญ (ด้านเวชกรรม สาขาจิตเวช) กลุ่มงานเวชศาสตร์สารเสพติด กลุ่มภารกิจวิชาการ สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี กรมการแพทย์ ให้ดำรงตำแหน่ง นายแพทย์ทรงคุณวุฒิ (ด้านเวชกรรม สาขาจิตเวช) กลุ่มงานเวชศาสตร์สารเสพติด กลุ่มภารกิจวิชาการ สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี กรมการแพทย์ กระทรวงสาธารณสุข ตั้งแต่วันที่ 2 ตุลาคม 2558 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**27. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นางอัญชุลี เตมียะประดิษฐ์** นายแพทย์เชี่ยวชาญ (ด้านเวชกรรม สาขาจิตเวช) กลุ่มงานการแพทย์ กลุ่มบริการทางการแพทย์ โรงพยาบาลจิตเวชสงขลาราชนครินทร์ กรมสุขภาพจิต ให้ดำรงตำแหน่ง นายแพทย์ทรงคุณวุฒิ (ด้านเวชกรรม สาขาจิตเวช) กลุ่มงานการแพทย์ กลุ่มบริการทางการแพทย์ โรงพยาบาลสวนสราญรมย์ กรมสุขภาพจิต กระทรวงสาธารณสุข ตั้งแต่วันที่ 18 มกราคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**28. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักงานสภาความมั่นคงแห่งชาติเสนอแต่งตั้ง **นายสิงคิ์ วิเศษพจนกิจ** ผู้อำนวยการสำนักยุทธศาสตร์ความมั่นคงกิจการชายแดนและประเทศรอบบ้าน สำนักงานสภาความมั่นคงแห่งชาติ ให้ดำรงตำแหน่งที่ปรึกษาด้านการประสานกิจการความมั่นคง (นักวิเคราะห์นโยบายและแผนทรงคุณวุฒิ) สำนักงานสภาความมั่นคงแห่งชาติ สำนักนายกรัฐมนตรี ตั้งแต่วันที่ 2 มีนาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**29. เรื่อง ขออนุมัติการเปิดสถานกงสุลกิตติมศักดิ์และการแต่งตั้งกงสุลกิตติมศักดิ์สาธารณรัฐคาซัคสถานประจำกรุงเทพมหานคร (กระทรวงการต่างประเทศ)**

คณะรัฐมนตรีมีมติอนุมัติตามที่รัฐบาลสาธารณรัฐคาซัคสถานมีความประสงค์ขอเปิดสถาน กงสุลกิตติมศักดิ์สาธารณรัฐคาซัคสถานประจำกรุงเทพมหานคร และแต่งตั้ง นายชนินทธ์ โทณวณิก ให้ดำรงตำแหน่ง กงสุลกิตติมศักดิ์ สาธารณรัฐคาซัคสถานประจำกรุงเทพมหานคร ตามที่กระทรวงการต่างประเทศเสนอ

**30. เรื่อง ขออนุมัติแต่งตั้งรองเลขาธิการ ก.พ.ร. (นักบริหารสูง) (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักงาน ก.พ.ร. เสนอแต่งตั้ง **นางกิตติยา คัมภีร์** ที่ปรึกษาการพัฒนาระบบราชการ (นักพัฒนาระบบราชการทรงคุณวุฒิ) สำนักงาน ก.พ.ร. ให้ดำรงตำแหน่ง รองเลขาธิการ ก.พ.ร. สำนักงาน ก.พ.ร. สำนักนายกรัฐมนตรี ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่ง ที่ว่าง

**31. เรื่อง การแต่งตั้งผู้รักษาราชการแทนรัฐมนตรีว่าการกระทรวงสาธารณสุข**

คณะรัฐมนตรีมีมติอนุมัติเป็นหลักการมอบหมายให้รัฐมนตรีว่าการกระทรวงวิทยาศาสตร์และเทคโนโลยี (นายพิเชฐ ดุรงคเวโรจน์) เป็นผู้รักษาราชการแทนรัฐมนตรีว่าการกระทรวงสาธารณสุข ในลำดับที่ 2 ในกรณีที่รัฐมนตรีว่าการกระทรวงสาธารณสุขไม่อาจปฏิบัติราชการได้ และไม่มีผู้ดำรงตำแหน่งรัฐมนตรีช่วยว่าการกระทรวงสาธารณสุข หรือมีแต่ไม่อาจปฏิบัติราชการได้ ตามความในมาตรา 42 แห่งพระราชบัญญัติระเบียบบริหารราชการแผ่นดิน พ.ศ. 2534 ตามที่กระทรวงสาธารณสุขเสนอ โดยให้ครอบคลุมถึงกรณีที่ไม่มีผู้ดำรงตำแหน่งรัฐมนตรีว่าการกระทรวงสาธารณสุขด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*